title: Res Publica

text: Puolueohjelman loivat Toomas Liiva, Mart Nutt, Mait Raun ja Ott Sandrak 9. elokuuta 1989 neuvostovallan hajotessa. Puolueohjelma oli ensimmäinen laatuaan Virossa ja se oli ensimmäinen ohjelma, jossa oli esillä länsimaalaisia tavoitteita. Res Publican perustamiskokous pidettiin 17. elokuuta Tallinnassa Kirjallisuusseuran talossa 25 perustajajäsenen voimin. Puolue esitti vaatimukseksensa Viron itsenäisyydestä, tasavaltalaisuudesta, demokratiasta, humanismista ja liberaaleista uudistuksista. Yksi näistä liberaaleista ajatuksista oli muun muassa tasavero. Puolueen nimen keksi Ott Sandrak.


title: Res Publica

text: Koko 1990-luvun alun Res Publica vaati talousliberaaleja toimia ja yhteiskunnan- sekä yksilönvapautta. Kunnallisvaaleissa 20. lokakuuta 1996 Res Publica sai 38 paikkaa kunnanvaltuustoihin eri puolille Viroa. Res Publica osallistui 7. maaliskuuta yhdeksänsiin Riigikogun vaaleihin Reformipuolueen ja Isänmaaliiton ehdokaslistoilta. Parlamentin ensimmäisiksi Res Publica-kansanedustajiksi valittiin Jaan J. Leppik ja Maret Maripuu. Res Publican nuoret perustivat nuorisojärjestön "RP Juventus"in 13. toukokuuta 2000. 1990-luvun lopulla puolue kärsi hampaattomuudesta ja sen poliittiset linjaukset olivat epäselviä.


title: Res Publica

text: 8. joulukuuta 2001 päätettiin perustaa uuden puolueohjelman pohjalle uusi poliittinen puolue "Ühendus Vabariigi Eest – Res Publica" (). Res Publica lähti ensimmäisen kerran vaalityöhön poliittisen puolueen voimavaroilla 20. lokakuuta 2002. Puolue lähti kunnallisvaaleihin omilta listoiltaan ja sen tavoitteena oli vähintään yksi edustuspaikka, jokaisessa kunnanvaltuustossa. Res Publica keräsi ääniä yhteensä 80 649 eli 18,7 % äänistä. Puolue sai enemmistön paikoista 21 paikkakunnalla ja tuli toiseksi 39 paikkakunnalla. Haapsalussa ja Tallinnassa Res Publica tuli toiseksi, Tartossa kolmanneksi.


title: Res Publica

text: Vuoden 2003 Riigikogun vaaleissa Res Publica sai 121 856 ääntä eli 24,6 prosenttia äänistä. Vaalitulos toi 24 paikkaa Riigikoguun. Naisakateemikko Ene Ergmasta tuli Riigikogun puhemies ja Res Publica muodosti 10. huhtikuuta hallituksen Reformipuolueen ja Kansanliiton kanssa Juhan Partsin johdolla. Puolue sai pääministeriyden lisäksi opetusministerin, valtiovarainministerin, oikeusministerin ja sosiaaliministerin salkut.


title: Res Publica

text: Res Publica ja Isänmaaliitto ilmoittivat 4. huhtikuuta 2006 yhdistyvänsä puolueeksi nimeltä "Erakond Eesti Eest" (). Yhdistyminen vahvistettiin 4. kesäkuuta, ja uuden puolueen nimeksi tuli Isänmaan ja Res Publican liitto. Res Publican viimeisenä puheenjohtajana ennen yhdistymistä toimi Taavi Veskimägi.


title: Res Publica

text: Res Publica ajoi liberaalia politiikkaa, vaikka se luokittelikin itsensä konservatiiviseksi. Puolue korosti vapautta kaikilla yhteiskunnan osa-alueilla. Puolueen teemoina olivat: vapaus, hyvinvointi ja arvokkuus. Res Publica myös piti esillä myös sen alkuperäistä perustamisajatusta: Viron ja virolaisten itsenäisyyttä.


title: Res Publica

text:
Riigikogun vaalit
Europarlamenttivaalit


title: Vlissingen

text: Vlissingen on kaupunki Alankomaissa Zeelandin maakunnassa. Kunnan asukasluku oli vuonna 2016 noin 44 000.


title: Vlissingen

text: Nimen alkuperän on katsottu viittaavan tavalla tai toisella sanaan "fles", joka tarkoittaa pulloa. Myös tanskan vuorovettä tarkoittava sana "vles" on huomionarvoinen. Englanniksi kaupungin nimi on "Flushing".


title: Vlissingen

text: Vlissingen sijaitsee entisellä Walcherenin saarella, joka on nykyään alavaa niemimaata ja Scheldejoen varrella. Schelden kautta on kulku strategisesti tärkeään Antwerpenin satamaan Belgiaan, joten Vlissingeniin on kohdistunut huomattava sotilaallinen mielenkiinto eri ajanjaksoina.


title: Vlissingen

text: Vlissingen sai kaupunginoikeudet vuonna 1315, mutta jo noin vuonna 620 paikalla on ollut kalastajakylä.


title: Vlissingen

text: Vlissingenissä oli 1700-luvulla Hollannin Itä-Intian kauppakomppanian keskus, ja kuninkaallisten merivoimien aluksista suurin osa on rakennettu Vlissingenisä Schelden telakalla. Vlissingenin satamassa vierailee jopa 50 000 alusta vuodessa. Kaupungista on rautatieyhteys pohjoissuuntaan Middelburgiin, joka on maakunnan hallinnollinen keskus. Historiansa ja nähtävyyksiensä vuoksi kaupungissa on myös paljon matkailua.


title: Georg Büchner

text: Karl Georg Büchner (17. lokakuuta 1813 Goddelau, Hessen-Darmstadt, Saksa – 19. helmikuuta 1837 Zürich, Sveitsi) oli saksalainen kirjailija. Häntä pidetään yhtenä modernien teatterisuuntausten isänä. Hän kirjoitti pääasiassa näytelmätekstejä, novelleja sekä esseitä ja käsitteli traagisia ihmiskohtaloita. Hänen mukaansa on nimetty Saksan merkittävin kirjallisuuspalkinto, Georg Büchner -palkinto.


title: Georg Büchner

text: Büchner oli kuusilapsisen perheen vanhin lapsi. Hänen isänsä oli lääkäri ja halusi poikansakin opiskelevan lääkäriksi. Büchner aloittikin lääketieteen opinnot Strasbourgin yliopistossa vuonna 1831, mutta siirtyi opiskelemaan eläintieteitä ja vertailevaa anatomiaa ja päätyi lopulta kirjallisuuden ja filosofian opintoihin. Hänen veljensä oli filosofi ja lääkäri Ludwig Büchner.


title: Georg Büchner

text: Strasbourgissa opiskellessaan Büchner rakastui Wilhelmine Jaeglé -nimiseen naiseen ja kihlautui tämän kanssa. Kirjallisuuden ja filosofian opiskeluistaan innostuneena hän siirtyi vuonna 1833 Giessenin yliopistoon, osittain myös isänsä tyytymättömyyden ajamana. Büchner erosi Jaegléstä, ja vaikea elämäntilanne ajoi häntä purkamaan tuntojaan kirjoittamiseen. Hän julkaisi pamfletin "Der Hessische Landbote" (1834, suom. "Hessenin sanansaattaja", 1984) ja oli mukana perustamassa "Gesellschaft der Menschenrechte" -liikettä Giessenissä tapaamiensa vallankumouksellisten kanssa. Jouduttuaan poliittisiin vaikeuksiin Büchner palasi Strasbourgiin, ja pian tämän jälkeen julkaistiin hänen näytelmänsä "Dantons Tod" (1835, suom. "Dantonin kuolema", 1984), joka kertoo Ranskan vallankumouksen epäonnistumisesta.


title: Georg Büchner

text: Büchner jatkoi tieteen ja filosofian opintojaan Zürichin yliopistossa haaveillen tutkijan- ja opettajanurasta. Vuonna 1836 hän otti vastaan vertailevan anatomian luennoitsijan toimen, tosin palkattoman, Zürichin yliopistossa. Hän palasi yhteen kihlattunsa kanssa ja kirjoitti kaksi hyvin synkkää teosta: runoilijan skitsofreniasta kertovan novellin "Lenz" (1835, suom. 1984) sekä tunnetuimman näytelmänsä "Woyzeckin" (1837, suom. 1984), jossa sotilas murhaa traagisten tapahtumien jälkeen vaimonsa ja tuomitaan kuolemaan oikeudenkäynnissä, jossa syntyy kohu Woyzeckin syyntakeisuudesta. Teokset tulivat suuren yleisön tietoisuuteen vasta sata vuotta Büchnerin kuoleman jälkeen.


title: Georg Büchner

text: Büchner kuoli lavantautiin 23-vuotiaana.


title: Vohveli

text:
Vohveli on vohveliraudalla taikinasta paistettu ruutupintainen leivonnainen tai eräs täytetty keksityyppi. Niitä valmistettiin jo keskiajalla. Nykyään vohvelit paistetaan yleensä vohveliraudalla. Vohvelien päällä on tapana nauttia hilloa, kermavaahtoa tai vaahterasiirappia.
Yleisimmät aineet ovat jauhot, maito, munat ja sokeri. Usein myös lisätään hieman sulanutta rasvaa (margariinia tai voita) ja kardemummaa. Lisätä voi myös hieman leivinjauhetta tai vanilliinisokeria.


title: Vohveli

text: Vohvelit syödään joko sellaisenaan tai lisäkkeiden, kuten hillon, kermavaahdon tai jäätelön, kera. Vanha konsti saada vohvelit todella rapeiksi on tehdä taikinasta niin paksu kuin mahdollista ja sitten antaa sen turvota vähintään tunti ennen kypsentämistä.


title: Vohveli

text: Vohveliraudan keksi Cornelius Swarthout, ja se patentoitiin 24. elokuuta 1869.


title: Vohveli

text: Rolf Moenilla Nord-Odalista Norjasta on hallussaan Guinnessin ennätys maailman suurimmasta paistetusta vohvelista.


title: Celestiaalit

text: Celestiaalit (esiintyneet myös nimellä Taivaalliset) ovat Marvel-kustantamon luoma, erittäin voimakas kosminen jumalarotu, joka suorittaa geneettisiä kokeita eri planeettojen asukkailla. Celestiaalit loi Jack Kirby "The Eternals"-lehden numeroon 1 (heinäkuu 1976).


title: Celestiaalit

text: Celestiaalit ovat vaikuttaneet myös ihmiskunnan historiaan syistä joita ei ole vielä selvitetty. Ihmiskunnan suuret geneettiset muutokset ovat kuitenkin heidän toimiensa tulosta. Ikuisten ja deviaanien rodut esimerkiksi ovat celestiaalien luomuksia. Myös mutantit ovat celestiaalien geneettisen muokkauksen tulosta. Tuntemattomista syistä celestiaalit ovat myös auttaneet muinaisia sivilisaatioita nousemaan kukoistukseensa (kuten asteekit).


title: Celestiaalit

text: Jack Kirby on oletettavasti ammentanut celestiaaleihin vaikutteita Erich von Dänikenin teoksesta "Chariots of the Gods" (1968).


title: Celestiaalit

text: Celestiaaleista ja heidän rodustaan, alkuperästään ja tavoistaan ei tiedetä juurikaan mitään. Edes seuraajat, celestiaalien arkkiviholliset eivät tiedä näiden avaruusjumalien alkuperää. Tiedetään kuitenkin, että nämä avaruusjumalat vaeltavat eri puolilla universumia suorittaen geneettisiä kokeita elämän täyttämillä planeetoilla. Celestiaalit ovat esimerkiksi suorittaneet kokeitaan Skrulleille ja maapallon ihmisille. Maapallon kokeista syntyivät ikuiset ja deviaanit sekä nykyajan voimalliset mutantit (kuten Ryhmä-X).


title: Celestiaalit

text: Tämän geneettisen manipuloinnin perimmäinen syy on epäselvä. Celestiaalit kuitenkin suorittavat kokeensa tarkkuudella, jota ihmismieli ei kykene ymmärtämään. Mikäli kehityslinja tuomitaan epäkelvoksi se tuhotaan. Pahimmassa tapauksessa (viimeistään neljännen käynnin jälkeen) Exitar Tuhoaja hävittää kaiken elämän planeetalta. Maapallo on ainoa tunnettu planeetta jolla elämän sallittiin jatkua celestiaalien neljännen käynnin jälkeen. Tämä johtui luultavasti siitä ettei sen kehityksen katsottu uhkaavan universumia.


title: Celestiaalit

text: Celestiaalit ovat tehneet maapallolle yhteensä neljä ristiretkeä ja jokaisella kerralla he ovat muuttaneet ratkaisevasti maapallon historiaa.


title: Celestiaalit

text: Ensimmäisen kerran celestiaalit saapuivat noin miljoona vuotta sitten tekemään geneettisiä kokeita silloin maapallon korkeimpana olevalla elämänmuodolla alkuihmisellä. Tällä käynnillä celestiaalit testasivat ihmisten geneettistä potentiaalia ja loivat ikuiset ja deviaanit. He asensivat ihmisten geneettiseen koodiin nukkuvan osan, joka tulevaisuudessa mahdollistaisi mutaatiot.


title: Celestiaalit

text: Toisen ristiretken celestiaalit tekivät maapallolle noin 25 000 vuotta sitten. Tällöin he huomasivat deviaanien kehityssuunnan menneen sotaisaan ja pahaan suuntaan. Katsottuaan tämän kehityssuunnan arvottomaksi he tuhosivat deviaanien keskuksen Lemurian. Isku oli niin suunnaton että se vavisutti mannerlaattoja minkä seurauksena Atlantiksen manner upposi meren pohjaan.


title: Celestiaalit

text: Kolmannen ristiretken celestiaalit tekivät noin 1000 vuotta sitten. Tällöin he laskeutuivat Perun Andeille, missä inkojen kanssa olevat ikuiset auttoivat heitä. Tällä kerralla maapallon jumalat nousivat celestiaaleja vastaan vaatien näitä olemaan puuttumatta maapallon asioihin. Jumalia johti asgardilaisten Odin ja Olympoksen Zeus. Epätasaisen taistelun jälkeen maapallon jumalat joutuivat itse lupaamaan etteivät sekaantuisi maapallon asioihin.


title: Celestiaalit

text: Neljäs ristiretki tehtiin maapallolle vain muutamia vuosia sitten. Celestiaalit tutkivat ihmiskunnan mutantteja ja totesivat ihmiskunnan kaiken kaikkiaan säilyttämisen arvoiseksi. Kaksitoista ihmiskunnan suurinta lupausta lähti celestiaalien mukaan seikkailemaan avaruuteen.


title: Celestiaalit

text: Celestiaalit ovat valtavia haarniskoituja olentoja joiden pituus on yli 600 metriä (Exitar Tuhoaja on miltei kymmenkertaisesti suurempi). Kukaan ei kuitenkaan ole koskaan nähnyt mitä kätkeytyy celestiaalien haarniskan alle. On esitetty että celestiaalien todellinen muoto sijaitsisi hyperavaruudessa ja että haarniska olisi vain heidän välineensä toimia normaaliuniversumissa. Tätä ei kuitenkaan ole koskaan vahvistettu.


title: Celestiaalit

text: Celestiaalit voivat hyvinkin olla koko Marvel-universumin voimakkaimpia olioita, mutta näiden voimista on saatu vain joitakin näyttöjä. Jokainen kolmannen ristiretken celestiaaleista kesti vuorollaan ikuisten ja asgradilaisten yhtäaikaisen hyökkäyksen ja Arishem Tuomari sulki ilman ongelmia kaikki ulottuvuusportit maapallolle.


title: Celestiaalit

text: Neljännen käynnin jälkeen celestiaalit pyyhkivät tiedot vierailustaan kaikkien maapallon ihmisten muistista (tämän muistavat enää vain asgardilaiset, ikuiset ja kourallinen ihmisiä). Celestiaalit liikuttivat useita planeettoja huikealla vauhdilla pitkin galaksia taistellessaan Thanosta vastaan ja kestivät asgardilaisten elinvoimalla ladatun Tuhoajan hyökkäyksen.


title: Celestiaalit

text: Celestiaalien haarniska kestää valtavia, jopa planeettoja tuhoavia voimaiskuja ja mikäli he vahingoittuvat, he kykenevät ilmeisesti regeneroimaan itsensä muutamassa sekunnissa.


title: Celestiaalit

text: Kosmisesta Kuutiosta kehittyneet jumalolennot Kosmos ja Kubik totesivat celestiaalien omaavan jopa heidän omaansa suuremman voimatason (vaikka Tuonpuoleinen taistelikin celestiaaleja vastaan menestyksekkäästi Salatut Sodat II -tarinajatkumossa (tämä tosin osoittautui celestiaalien luomaksi harhautukseksi).


title: Celestiaalit

text: Ei ole tarkasti tiedossa kuinka monta celestiaalia on olemassa eikä edes neljännelle maapallon ristiretkelle osallistuneiden määrä ole tiedossa. Vain yhdeksän celestiaalin nimet ja tehtävät kävivät ilmeisiksi.


title: Mayon

text: Mayon on aktiivinen kerrostulivuori, joka sijaitsee Filippiineilla, Legazpi Cityn kupeessa, 325 kilometriä pääkaupungista Manilasta kaakkoon. Muodoltaan tulivuori on lähes täydellisen kartiomainen, kuten Fuji Japanissa. Mayon on aktiivisin kaikista Filippiinien 22:sta aktiivisesta tulivuoresta; se on purkautunut 48 kertaa viimeisen 400 vuoden aikana. Se sijaitsee Euraasian ja Filippiinien mannerlaatan välissä.


title: Mayon

text: Ensimmäinen tilastoitu Mayonin purkaus tapahtui vuonna 1616. Tuhoisin purkaus sattui 1. helmikuuta 1814. Purkauksessa surmansa sai 1200 ihmistä ja koko kaupunki hautautui vulkaaniseen tuhkaan ja laavaan.


title: Karl Heinrich Ulrichs

text: Karl Heinrich Ulrichs (28. elokuuta 1825 Aurich – 14. heinäkuuta 1895 L'Aquila) oli saksalainen nykyaikaisen homoseksuaalien oikeusliikkeen pioneeri.


title: Karl Heinrich Ulrichs

text: Ulrichs opiskeli teologiaa ja lakia. Vuonna 1854 hänet erotettiin valtion virasta ”luonnottoman” taipumuksensa vuoksi. Hän alkoi tehdä pamflettejaan, aluksi salanimellä. Vuonna 1864 hän julkaisi ensimmäisen tutkielman miesten välisestä rakkaudesta. Samaa sukupuolta olevien seksi oli jo siihen aikaan kielletty joissakin Saksan valtioissa. Ulrichs piti Saksan juristipäivillä vuonna 1867 esitelmän, jossa hän vaati rangaistavuuden poistamista. Siitä alkoi eurooppalainen homoliike.


title: Karl Heinrich Ulrichs

text: Ulrichs keksi homoseksuaalisuudelle nimen. Se tuli taivaanjumalasta Uranoksesta. Uranos-jumalan mukaan oli jo aikaisemmin nimetty planeetta Uranus. Ouranos on nykykreikkaa ja tarkoittaa taivasta. Ulrichsin kielenkäytössä homomies oli "urning" ja lesbo oli "urninde".


title: Karl Heinrich Ulrichs

text: Homoseksuaalisuus-sana esiintyi ensimmäisen kerran vuonna 1869 itävaltalais-unkarilaisen kirjailijan Karl Maria Kertbenyn tekstissä.


title: Karl Heinrich Ulrichs

text: Ulrichs oli yksinäinen esitaistelija. Juristipäivillä 1867 hän esiintyi omalla nimellään, uranoslaisena. Hän haaveili uranos-liitosta, johon kaikki Euroopan homot ja lesbot voisivat liittyä. Hän ei kuitenkaan saanut yhteiskunnassa mitään vastakaikua, ja niinpä hän lähti vuonna 1880 ”maanpakoon” Italiaan ja kuoli vuonna 1895.


title: Prasutagus

text: Prasutagus oli brittiläisen kelttiheimon, ikeenien kuningas, joka hallitsi suunnilleen nykypäivän Norfolkia vastaavalla alueella ensimmäisellä vuosisadalla. Hänen puolisonsa oli Boudicca.


title: Prasutagus

text: Prasutaguksesta tehtiin luultavasti ikeenialueiden Rooman vasallikuningas heimon vuoden 43 jaa kansannousun jälkeen . Rooman liittolaisena hänen heimonsa pysyi nimellisesti itsenäisenä. Varmistaakseen tämän Prasutagus nimesi Rooman keisarin valtakuntansa perijäksi yhdessä tyttäriensä kanssa.


title: Prasutagus

text: Prasutagus kuoli vuonna 60 tai hiukan ennen. Kuoleman jälkeen roomalaiset keisari Neron johdolla eivät tyytyneet kolmasosaan perinnöstä (keisari kuvitteli valtion olevan rikkaampi kuin mitä siitä kerrottiin) vaan anastivat haltuunsa ikeenien maat ja ryöstivät kuningaskunnan; roomalaiset rahoittajat vaativat myös lainojaan maksettavaksi . Boudicca ruoskittiin ja heidän tyttärensä raiskattiin. Tämä johti ikeenien kansannousuun Boudiccan johdolla 60 tai 61.


title: Prasutagus

text: Roomalaisista historioitsijoista Prasutaguksesta kertoo Tacitus sekä Boudiccan kapinaan johtaneista seikoista myös Dio Cassius


title: Rasheed Wallace

text: Rasheed Abdul Wallace (s. 17. syyskuuta 1974 Philadelphia, Pennsylvania) on yhdysvaltalainen kilpauransa päättänyt koripalloilija.


title: Rasheed Wallace

text:
Wallace oli kilpaurallaan 211 senttimetriä pitkä ja painoi 104 kilogrammaa. Wallace pelasi neljättä paikkaa tai keskushyökkääjänä tilanteen mukaan. Hänen lempinimensä on ”Sheed”. Ristimänimensä hän sai Harun al-Rashidin, kuuluisan abbasidien kalifin, mukaan. Wallace on sunnimuslimi.
Washington Bullets (nykyisin Washington Wizards) varasi Wallacen NBA:han Pohjois-Carolinan yliopistosta . Tulokasvuonnaan hänet valittiin parhaiden tulokkaiden kakkosjoukkueeseen. Samana vuonna Wallace ja Harvey Grant vaihdettiin Portland Trail Blazersin pelaajiin Ron Strickland ja Kevin Duckworth.


title: Rasheed Wallace

text: Wallace teki ottelukohtaisen piste-ennätyksensä, 42 pistettä, Denver Nuggetsia vastaan vuonna 2000 ja oli Trail Blazersien avainpelaaja, kun joukkue eteni läntisen konferenssin finaalisarjaan. Vuonna 2002 Trail Blazersin riveissä Wallacella oli uransa paras pistekeskiarvo ottelua kohden, 19,4 pistettä.


title: Rasheed Wallace

text: Vuonna 2004 Wallace auttoi Detroit Pistonsin NBA-mestaruuteen.


title: Rasheed Wallace

text: Wallace joutui luopumaan pelaajaurastaan jalkavamman takia vuonna 2013.


title: Vierus verta täynnä

text: Vierus verta täynnä on Anu Kaipaisen pasifistisesta näkökulmasta kirjoitettu sotaromaani vuodelta 1995. Kirja on yksi harvoista rintamakuvauksista, jotka ovat naisten kirjoittamia ja sitä pidetään myös eräänlaisena Suomen lottien arvonpalautuksena.


title: Vierus verta täynnä

text: Kirjan nimi "Vierus verta täynnä" viittaa Kantelettaresta löytyvään kansanrunoon "Jos mun tuttuni tulisi", jota siteerataan parissa eri kohdassa kirjaa.


title: Vierus verta täynnä

text: Kirja kertoo talvisodan alkuajoista Suomussalmella. Päähenkilöinä ovat lääkintälotta Anna ja hänen miehensä, sotilaana oleva Juhani. Pääosa kirjasta on kuvausta lottien ja sotilaitten työstä, mutta myös muunlaisia sodan vaikutuksia tuodaan esille. Annan ja Juhanin poika Petri lähtee evakkoon Juhanin äidin kanssa. Juhanin isä puolestaan joutuu vankileirille Venäjän puolelle ja ammutaan hänen yrittäessään paeta. Rajapastori Heimo Elo puolestaan tappaa itse itsensä, kun hän ei kestä enää sodan epätasa-arvoista asetelmaa. Hänen vaimonsa Kerttu aloittaa rintamalähetin työt miehensä kuoleman vuoksi. Mukana on myös kommunisti Aarne Huuskonen, jolle venäläiset valittavat huonoista kartoista, ja jonkun venäläisen häneen osuneen luodin takia suomalaiset saavat hänet kiinni. Suomalaiset pitävät häntä isänmaan petturina.


title: Alhaisen pintakirkkauden galaksi

text: Alhaisen pintakirkkauden galaksiksi (, LSB) kutsutaan galaksia, jonka pintakirkkaus eroaa taustataivaan kirkkaudesta alle magnitudin. Useimmat LSB:t ovat diffuuseja eli niissä ei ole erotettavissa erillistä keskusosaa, spiraalihaaroja tai muuta rakennetta ja ne luokitellaan kääpiögalakseihin.


title: Alhaisen pintakirkkauden galaksi

text: Tutkimalla galaksin pyörimistä on saatu selville, että alhaisen pintakirkkauden galakseilla on äärimmäisen korkea massa-luminositeettisuhde ja niiden dynamiikka näyttää olevan kokonaan pimeän aineen dominoimaa. Tyypillisen LSB:n massasta on noin 95 % muodostuu pimeästä aineesta ja lopusta 5 %:sta ylivoimaisesti suurin osa on heikosti säteilevää neutraalia vetyä. Vain hyvin pieni osa galaksin kaasusta on tiivistynyt tähdiksi, mikä erottaa kuitenkin LSB:t pimeistä galakseista, joissa tähdenmuodostusta ei ole tapahtunut. LSB-galakseissa ei ole havaittu supernovajäänteitä. Syynä heikkoon tähdenmuodostukseen pidetään LSB-galaksien tyypillistä sijaintia "tyhjässä avaruudessa", mikä selvästi eroaa normaalien galaksien esiintymisestä ryhminä. Koska LSB:t ovat avaruudessa hajallaan, ne eivät ole kokeneet keskinäisiä ohituksia, joiden aikana esiintyvät painovoimahäiriöt olisivat aiheuttaneet tiivistymiä galaksin kaasupilviin ja näin laukaisseet tähdenmuodostusta (vrt. tähtiryöppygalaksi).


title: Zielona Góra

text: Zielona Góra () on kaupunki läntisessä Puolassa. Se sijaitsee Lubuszin voivodikunnassa ja oli aiemmin Zielona Góran voivodikunnan pääkaupunki.


title: Zielona Góra

text: Zielona Góra perustettiin 1200-luvulla slaavilaisena kylänä. Se oli vuodesta 1250 lähtien osa Głogówin herttuakuntaa. Kylä sai kaupunginoikeudet vuonna 1323. Saksalaistuttuaan kaupungin nimeksi vakiintui Grünberg. Se oli osa muun muassa Preussin kuningaskuntaa. Kaupunki palautui Puolalle vuonna 1945, josta lähtien väestö on koostunut lähinnä etnisistä puolalaisista.


title: Zielona Góra

text: Zielona Góra on aiemmin tunnettu muun muassa viineistään, ja ensimmäinen viinitila perustettiin 1300-luvun alussa. Viinin tuotantoa ei ollut kommunistisen hallinnon aikana, ja se lopetettiin 1990-luvulla.


title: Zielona Góra

text: Zielona Górassa sijaitsee muun muassa Zielona Góran lentoasema. Kaupungin pinta-ala on 58,3 neliökilometriä ja väkiluku 117 557 (2009). Nykyisenä pormestarina toimii Janusz Kubicki.


title: Zadok the Priest

text: Zadok the Priest on Georg Friedrich Händelin säveltämä kruunajaishymni, jonka sanat ovat kuningas Jaakko I:n mukaan nimetystä raamatunkäännöksestä. Se on yksi neljästä hymnistä, jotka Händel sävelsi kuningas Yrjö II:n kruunajaisia varten 1727. "Zadok the Priest" on siitä lähtien laulettu aina Ison-Britannian, myöhemmin Yhdistyneen kuningaskunnan kruunajaisjumalanpalveluksessa. Se on perinteisesti esitetty hallitsijan voitelun yhteydessä.


title: Zadok the Priest

text: "Zadok the Priest" on sävelletty SSAATBB-kuorolle ja orkesterille, jossa on kaksi oboeta, kaksi fagottia, kolme trumpettia, patarummut, jouset ja continuo. Vaikka kaikki neljä hymniä ovat perinteinen osa Yhdistyneen kuningaskunnan hallitsijan kruunajaisia, niiden sanat ovat Händelin valitsemia, mikä tyrmistytti Yrjön kruunajaisiin osallistunutta papistoa. Vaikka teksti pohjautuu Ensimmäisen kuninkaiden kirjan 1. luvun jakeisiin 38–40, jossa kerrotaan Salomonin kuninkaaksi voitelemisesta, se ei ole suora lainaus vaan vertaus.


title: Zadok the Priest

text: Kolme muuta Händelin säveltämää kruunajaishymniä ovat "The King Shall Rejoice", "My Heart is Inditing" ja "Let thy Hand be Strengthened".


title: Zadok the Priest

text: UEFA:n Mestarien liigan hymni, jota soitetaan liigan TV-lähetysten reportaaseissa ja otteluiden alkuseremonioissa, on sovitettu versio "Zadok the Priestistä".


title: Jimbo Jones

text: James "Jimbo" Jones on hahmo animaatiosarjassa "Simpsonit". Hän on teini-ikäinen poika, joka johtaa Springfieldin ala-asteen kolmen kiusaajan jengiä. Jengin muut jäsenet ovat Kearney ja Dolph. Myös Nelson Muntz kuvataan joskus Jimbon jengin jäsenenä. Jimbon ääninäyttelijä on Pamela Hayden. Poikkeuksen muodostaa hahmon ensiesiintyminen 1. tuotantokauden jaksossa ”Sankarin pää”, jossa Jimbon äänenä oli Tress MacNeille ja Dolphin äänenä Pamela Hayden eli päinvastoin kuin kaikissa myöhemmissä jaksoissa.


title: Jimbo Jones

text: Toisinaan Jimbon jengi kiusaa ja pieksää Bart Simpsonia, toisinaan he yllyttävät Bartia hurjiin tempauksiin. Useimmiten heidän kiusauksena uhrina on joko Martin Prince tai Milhouse Van Houten. Heidän mieluisin kiusaustapansa on tehdä uhrille niin sanottu "wedgie" eli kiskaista alushousut ylös housujen alta. Heillä on myös tapana hajottaa koulun ja rehtori Skinnerin omaisuutta sekä näpistää tavaraa Apun Kwik-E-Mart-kaupasta.


title: Jimbo Jones

text: Jimbolla on pitkät ruskeat hiukset ja hän pukeutuu aina violettiin pipoon ja mustaan pääkallo-t-paitaan. Jimbo asuu yhdessä äitinsä kanssa. 7. kauden jakson ”Paljastaja-Bart” mukaan Jimbon oikea etunimi olisi Corky. Sarjan uusimmilla tuotantokausilla Jimbon tyttöystävänä on toisinaan ylitarkastaja Chalmersin tytär Shauna Chalmers.


title: Jimbo Jones

text: Jimbo pyrki Springfieldin pormestariksi 17. kauden jaksossa ”Äänestä Homeria”. Hän käytti tv-mainoksissaan iskulausetta: ”Jimbo, kova nörteille, kovempi dorkille”.


title: Tuorlan observatorio

text: Tuorlan observatorio on Turun yliopiston tähtitieteen tutkimusyksikkö. Se sijaitsee Kaarinan Tuorlassa, noin 12 kilometrin päässä Turusta. Observatoriolla työskentelee tai opiskelee noin 40 tutkijaa ja opiskelijaa.


title: Tuorlan observatorio

text: Observatorion alueella toimii Opteon Oy, joka on yksi maailman johtavista erikoisoptiikan hiojista. Observatorion alueella toimii myös Tuorlan planetaario.


title: Tuorlan observatorio

text: Professori Yrjö Väisälä perusti observatorion vuonna 1952 korvaamaan valosaasteesta kärsineen vanhan Iso-Heikkilän tähtitornin, joka on nykyisin harrastajakäytössä. Väisälä myös toimi observatorion johtajana kuolemaansa 1971 saakka.


title: Tuorlan observatorio

text: Observatorion rakennustyöt aloitettiin vuonna 1952 ja sen vanhimmat osat valmistuivat vuonna 1957. Väisälän johdolla mm. rakennettiin geodeettisen kolmiomittausverkosto etäisyysmittauksiin, mitattiin Maan akselin liikkeitä zeniitti-teleskoopilla sekä havainnoitiin pikkuplaneettoja ja komeettoja ja niiden ratoja. Väisälän väitetään tuotteliaimpina vuosina havainneen yhdessä myöhemmin tähtitieteen professoriksi nimitetyn Liisi Oterman kanssa enemmän pikkuplaneettoja kuin maailman kaikki muut observatoriot yhteensä.


title: Tuorlan observatorio

text: Väisälän jälkeen observatorion johtajana toimi Liisi Oterma. Hänen aikanaan Tuorlaan mm. pystytettiin 60 cm peiliteleskooppi. Observatorio hallinnollinen asema on vaihdellut vuosien myötä, mutta käytännössä se on tähtitieteen professorin johdolla toimiva Turun yliopiston yksikkö. Tällä hetkellä observatorio on toinen fysiikan ja tähtitieteen laitoksen kahdesta osastosta. Tähtitieteen professorin ollessa pitkään poissa observatorion asioista vastuuseen on määräajaksi nimetty myös muita henkilöitä, mm. Pekka Teerikorpi, Seppo Mikkola, Chris Flynn, Esko Valtaoja ja Harry Lehto.


title: Tuorlan observatorio

text: Dosentti Vilppu Piirola toimi tähtitieteen professorina vuodesta 1978 vuoteen 1980. Hänen aikanaan observatorion uudeksi tutkimusalueeksi lisättiin tähtien polarisaatio.


title: Tuorlan observatorio

text: Professori Mauri Valtosesta tuli tähtitieteen professori vuonna 1980. Hänen aikanaan aktiivisista galakseista tuli eräs observatorion päätutkimusalueista. Observatorio ryhtyi harjoittamaan radiotähtitiedettä aiemman optisen tähtitieteen lisäksi käyttäen Metsähovin radiotutkimusaseman 14-m antennia. Tuorlan observatorio osallistui aktiivisesti yhteispohjoismaisen 2.5-m NOT-teleskoopin valmistukseen, mm. valmistamalla sen optiikan Tapio Korhosen johdolla. Tuorlan observatorio toimi myös jonkin aikaa NOT-organisaation päämajana Vilppu Piirolan johtajakaudella. Observatoriolle perustettiin erillinen NOT-tutkimusryhmä koordinoimaan NOT-teleskoopin käyttöä valtakunnallisesti. Henkilökunnan kasvusta johtuen observatorion työtiloja laajennettiin vuosina 1989 ja 2002 kahdella uudella lisärakennuksella.


title: Tuorlan observatorio

text: Esko Valtaoja nimitettiin avaruustähtitieteen professoriksi vuonna 2002. Hänen johdollaan on Tuorlan observatorion tutkimuskenttää laajennettu avaruudessa tehtävän tähtitieteen ja astrofysiikan piiriin.


title: Tuorlan observatorio

text: Juri Poutanen aloitti työn tähtitieteen professorina vuoden 2014 alusta. Hän toimii myös observatorion johtajana.


title: Tuorlan observatorio

text: Vuoden 2010 alusta Tuorlan observatoriolla aloitti toimintansa Suomen ESO-keskus. Se on neljän yliopiston, Aalto-yliopiston, Helsingin yliopiston, Oulun yliopiston ja Turun yliopiston yhteinen tutkimuslaitos, joka edistää Euroopan eteläisen observatorion (ESO) tutkimuslaitteilla tehtävää tutkimusta Suomessa. ESO-keskuksen johtajana toimii tällä hetkellä Jari Kotilainen.


title: Tuorlan observatorio

text: Tuorlan observatoriossa tutkittavia aihepiirejä ovat


title: VVER

text: VVER-reaktorit () ovat ydinvoimaloissa käytettäviä neuvostoliittolais-venäläisiä painevesireaktoreita. Ne ovat vesijäähdytteisiä, vesihidasteisia energiantuotantoreaktoreja, jotka vastaavat länsimaisia PWR-reaktoreja.


title: VVER

text: Ensimmäiset VVER-reaktorit suunniteltiin vuosien 1956 ja 1970 välillä. Prototyyppireaktorit VVER-210 (Novovoronež-1) sekä VVER-365 (Novovoronež-2) suljettiin vuosina 1984 ja 1990. Ensimmäinen standardoitu malli oli VVER-440 V230, jollaisia olivat Novovoronežin kolmas sekä neljäs yksikkö.


title: VVER

text: Yleisin VVER-reaktori on VVER-440 V213, joka kehitettiin edellisestä V230-mallista vuosien 1970 ja 1980 välillä. Tämä malli syntyi yhdessä ensimmäisten neuvostoliittolaisten turvallisuusvaatimusten kanssa: malli sisältää reaktorin hätäjäähdytys- sekä varasyöttövesijärjestelmät joita aiemmissa malleissa ei ollut.


title: VVER

text: VVER-1000-malli, joka edustaa kolmannen sukupolven VVER-reaktoria, kehitettiin 1975–1985. Suuremman tehonsa lisäksi se täyttää myös uudemmat neuvostoliittolaiset turvamääräykset, jotka yhtyvät joiltakin osin kansainvälisiin käytäntöihin, etenkin laitosturvallisuuden osalta.


title: VVER

text: VVER-440:n primääripiiri koostuu kuudesta jäähdytysvesiluupista, joissa jokaisessa on yksi vaaka-asennossa oleva höyrystin. Fortumin omistaman Loviisan voimalaitoksen kummatkin yksiköt ovat tämäntyyppisiä reaktoreja.


title: VVER

text:
VVER-440-reaktorit olivat alun perin sähköteholtaan 440 MW, mutta suurinta osaa laitoksista on tehostettu
siten, että tehot saattavat yltää jopa yli 500 MW:iin.


title: VVER

text: Sähköteholtaan 1000 MW:n VVER-1000-reaktorin primääripiiri on vain neljäluuppinen. Höyrystimet ovat tässäkin mallissa vaaka-asennossa, kuten 440-sarjan reaktoreissakin.


title: VVER

text: AES-2006 on nimitys 1 200MW sähkötehoiselle reaktorille, jollainen on liitetty ensimmäistä kertaa sähköverkkoon Venäjän Novovoronezhissa 5.8.2016. Pyhäjoen Hanhikivelle rakennettavan ydinvoimalaitoksen reaktorin on myös suunniteltu olevan tätä tyyppiä.


title: VVER

text: VVER-1500 on vielä suunnitteluasteella oleva kehittynyt versio VVER-sarjan reaktoreista. Ensimmäinen tämäntyyppisen reaktorin pitäisi Leningradin ydinvoimalan johtajan Valeri Lebedevin mukaan valmistua vuonna 2017, sillä ko. voimalaitoksen ensimmäisen reaktorin pidennetty käyttöaika umpeutuu 2018.


title: VVER

text: Venäjän atomienergiaministeriö on kiirehtinyt VVER-1500:n kehittämistä tammikuussa 2004, koska kymmenen vuoden aikana vanhoja reaktoreita joudutaan sulkemaan ja sähköntuotanto saattaa vähentyä tämän vuoksi 30 000 MW. Vientimahdollisuuksien uskotaan aukeavan myös Kiinaan.


title: VVER

text: Yhden VVER-1500:n rakentamisen arvellaan kustantavan noin 44 miljardia ruplaa, mikä on vain viidesosan VVER-1000-reaktorin rakennuskustannuksia enemmän.


title: Half the World Is Watching Me

text: Half the World Is Watching Me on Mew-yhtyeen toinen albumi. Sen kappaleita äänitettiin uudelleen Frengers-albumiin. Albumia on valmistettu hyvin pieni määrä, joten se on keräilyharvinaisuus.


title: Romanian vallankumous 1989

text: Romanian vallankumous viittaa 16.–25. joulukuuta 1989 kestäneisiin levottomuuksiin ja mellakoihin, jotka johtivat Romanian kommunistisen diktatuurin kukistumiseen. Tapahtumat alkoivat mielenosoituksilla Timișoarassa, levisivät mellakoiksi Bukarestissa ja muualla maassa, kiihtyivät taisteluiksi vallankumouksellisten joukkojen ja kommunistihallinnon kannattajien välillä, ja päättyivät maan presidentti Nicolae Ceaușescun ja hänen vaimonsa Elenan teloitukseen. Vallankumous liittyi Itä-Euroopan kommunistihallintojen kaatumiseen vuoden 1989 aikana, mutta vain Romaniassa vallanvaihdos tapahtui verisesti ja yli 1 100 romanialaista menetti henkensä.


title: Romanian vallankumous 1989

text: Toisen maailmansodan jälkeen Romania joutui Neuvostoliiton valtapiiriin. Vuonna 1947 valtiosta tuli Romanian sosialistinen kansantasavalta, jota johti Romanian kommunistisen puolueen pääsihteeri Gheorghe Gheorghiu-Dej. Vuonna 1965 Gheorghiu-Dej kuoli ja hänen seuraajakseen tuli kommunistipuolueen toiseksi korkein jäsen Nicolae Ceaușescu. Hänestä tuli vuonna 1967 valtioneuvoston puheenjohtaja ja vuonna 1974 maan presidentti. Ceaușescu oli aluksi romanialaisten keskuudessa suosittu hahmo, koska hän halusi rakentaa Romaniasta Neuvostoliiton vaikutusvallasta riippumattoman itäblokin sosialistisen valtion. Ceaușescu lopetti Romanian aktiivisen toiminnan Varsovan liitossa, solmi kauppasopimuksia Länsi-Euroopan maiden kanssa ja tuomitsi vuoden 1968 Tšekkoslovakian miehityksen. Romania oli Jugoslavian ja Kiinan kanssa ainoa kommunistimaa, joka osallistui vuoden 1984 kesäolympialaisiin Los Angelesissa.


title: Romanian vallankumous 1989

text: Ceaușescun kansansuosio kuitenkin hupeni 1970-luvulla julistamansa sisä- ja talouspolitiikan takia. Romaniasta tuli totalitaarinen poliisivaltio, jossa salainen poliisi Securitate tukahdutti poliittisen toisinajattelun ja ylläpiti maanlaajuista puhelinkuuntelujärjestelmää. Tiedotusvälineiden sensuurin takia romanialaiset käyttivät laittomia antenneja kuullakseen Radio Free Europen ja Voice of American uutislähetyksiä. Ceaușescu lainasi rahaa lännestä rahoittaakseen Romanian kehitysohjelmat, mutta maa ei pystynyt maksamaan ulkomaanvelkojaan takaisin. Vuonna 1984 alkoi elintarvikkeiden valtiollinen säännöstelyohjelma, ja romanialaisilla oli pulaa myös vaatteista, lääkkeistä ja polttoaineesta. Sähkön-, kaasun- ja lämmönjakelu kärsi katkoksista jopa maan pääkaupungissa Bukarestissa. Ceaușescun talousohjelma maksaa ulkomaanvelat alkoi vähitellen rapistuttaa Romanian teollisuutta ja maataloutta. Maan taloutta vahingoittivat myös Ceaușescun henkilökultin massiiviset rakennushankkeet, kuten maailman toiseksi suurin rakennus Kansan talo, jonka pystyttämiseksi tuhottiin viidesosa Bukarestin keskustasta, mukaan lukien kulttuurihistoriallisesti merkittäviä rakennuksia. Vuoden 1989 kesällä, vain puoli vuotta ennen vallankumousta, Ceaușescu ilmoitti Romanian maksaneen 11 miljardin Yhdysvaltain dollarin valtionvelkansa.


title: Romanian vallankumous 1989

text: 15. marraskuuta 1987 Brașovissa piti järjestää paikallisvaalit, kun tehdastyöläiset alkoivat mellakoida vastalauseena matalille palkoille, ehdotukselle vähentää 15 000 työpaikkaa ja Romanian hallituksen elintarvikkeiden säännöstelyohjelmalle. Yli 20 000 työläistä ja kaupunkilaista marssi Brașovin kaduilla. Ryöstelevä väkijoukko hyökkäsi kommunistipuolueen puoluetoimistoon ja pystytti kaupunginaukiolle kokon, jossa poltettiin puoluekirjoja ja Ceaușescun propagandakuvia. Illalla Securitate ja armeija saapuivat kaupunkiin tukahduttamaan mielenosoitukset. 300 ihmistä pidätettiin ja osa mielenosoittajista tuomittiin vankeusrangaistuksiin. Brașovin mellakat eivät johtaneet vuoden 1989 vallankumoukseen, mutta ne paljastivat Romanian kansan tyytymättömyyden kommunistihallintoon. Vuonna 1989 Itä-Euroopassa alkoi puolestaan joukko vallankumouksia, joissa Puola, Unkari, Itä-Saksa, Tšekkoslovakia ja Bulgaria luopuivat väkivallattomasti sosialismista ja ottivat käyttöön länsimaisen demokratian. Sen sijaan Romaniassa puoluevirkailijat kiersivät ympäri maata tehtävästä toiseen, mikä esti poliittisten uudistusohjelmien syntymisen. 11. marraskuuta Romanian opiskelijat järjestivät Bukarestissa mielenosoituksen, jossa vaadittiin Ceaușescun hallitukselta yhteiskunnallisia uudistuksia. 20. marraskuuta Romanian kommunistinen puolue järjesti puoluekokouksen, jossa Ceaușescu arvosteli Itä-Euroopan maita kapitalismista. Puoluekokouksessa hänet valittiin Romanian kommunistisen puolueen pääsihteeriksi seuraavaksi viideksi vuodeksi eteenpäin.


title: Romanian vallankumous 1989

text: 16. joulukuuta Romanian unkarilaisalueella Transilvaniassa sijaitsevassa Timișoaran kaupungissa puhkesi mielenosoitus, joissa vastustettiin toisinajattelijan pastori László Tőkésin karkotusta. Hän oli arvostellut Ceaușescun hallitusta, joten viranomaiset päättivät karkottaa hänet Unkariin. Hänet perheineen vietiin väkivalloin syrjäiseen Mineun kylään, jossa heidät laitettiin vartioitaviksi. Timișoaran maantieteellisen sijainnin takia kaupunkilaiset pystyivät katsomaan Jugoslavian valtiollisen televisiokanavan uutislähetyksiä, joissa kerrottiin muiden Itä-Euroopan maiden luopuneen kommunismista. Tőkésin karkotuksen päivämääräksi oli sovittu 15. joulukuuta, mutta Timișoaran asukkaat piirittivät hänen kotinsa estääkseen viranomaisia pääsemästä Tőkésin luokse. Väkijoukko ei suostunut perääntymään Tőkésin kodin ympäriltä, joten Timișoaran pormestari Petre Moț uhkasi hajottaa väkijoukon voimakeinoin, elleivät ihmiset suostuneet poistumaan kello 17.00 mennessä. Mielenosoittajat uhmasivat pormestaria huutamalla kommunisminvastaisia iskulauseita ja veisaamalla Romanian kansallislaulua Deșteaptă-te, române!, jonka kommunistihallitus oli kieltänyt vuonna 1947. Poliisi ja Securitate saapuivat hajottamaan väkijoukon, jolloin Timișoarassa puhkesi mellakka. Securitaten kyynelkaasusta ja vesitykeistä huolimatta mielenosoittajat ryhmittyivät Timișoaran ortodoksisen katedraalin luokse ja marssivat kaupungin kaduille heitellen kiviä turvallisuusjoukkoja päin. Pormestari Moț ymmärsi turvallisuusjoukkojen olevan riittämättömät mielenosoitusten laannuttamiseksi.


title: Romanian vallankumous 1989

text: 17. joulukuuta väkijoukko valtasi kommunistisen puolueen paikallisen puoluetoimiston ja heitti ikkunoista ulos asiakirjoja ja propagandalehtiä. Armeijan yksiköt mobilisoitiin Timișoaran kaduille. Illalla kello 20.00 mennessä kaupungilla oli puhjennut sotilaiden tulitusta, jossa osa mielenosoittajista sai surmansa. Panssarivaunut, panssaroidut miehistönkuljetusvaunut, rekka-autot ja helikopterit estivät mielenosoittajien marssin kaupungilla. 18. joulukuuta kaupungin keskusta oli armeijan ja Securitaten hallinnassa ja pormestari Moț kielsi yli kahden henkilön kokoontumiset. Samana päivänä Ceaușescu lähti valtionvierailulle Iraniin ja jätti maan muun johdon tukahduttamaan Timișoaran mielenosoitukset. 20. joulukuuta Timișoaraan ilmestyi 100 000 ihmisen väkijoukko, joka vaati Ceaușescun poistamista virasta. Ceaușescu palasi valtionvierailultaan ja piti kello 19.00 televisiossa puheen, jossa hän tuomitsi Timișoaran levottomuudet ja syytti niitä ulkovaltojen tiedustelupalveluiden järjestämiksi. Timișoaran levottomuuksissa kuoli arviolta sata ihmistä. Joululomilta palaavat opiskelijat ja lännen radiolähetykset Radio Free Europessa ja Voice of Americassa välittivät sanaa Timișoaran levottomuuksista. Tyytymättömyys Ceaușescun hallintoon alkoi levitä maanlaajuiseksi.


title: Romanian vallankumous 1989

text: 21. joulukuuta Ceaușescu kutsui koolle 100 000 Securitaten valitsemaa ihmistä kuuntelemaan puhettaan hallintorakennuksen parvekkeella Bukarestissa. Hän tuomitsi uudelleen Timișoaran levottomuudet ja ylisti sosialistien vallankumouksen saavutuksia Romaniassa. Kyllästynyt väkijoukko alkoi päästellä pilkkaavia huudahduksia Ceaușescua päin. Ceaușescu yritti rauhoittaa ihmiset lupaamalla korottaa työläisten palkkoja sadalla Romanian leullä, mikä oli vaihtokursseilla yhdeksän Yhdysvaltain dollaria, mutta oli jopa kymmenen prosentin korotus romanialaisten palkkoihin. Väkijoukko kävi levottomaksi ja puhetilaisuus muuttui mielenosoitukseksi. Nicolae Ceaușescu, hänen vaimonsa Elena ja puoluevirkailijat poistuivat parvekkeelta rakennuksen sisälle. Puhetilaisuus lähetettiin Romanian valtiollisella televisiokanavalla suorana lähetyksenä, joten se ehti näyttää romanialaisille ympäri maata osan mielenosoituksista ennen kuin televisioasema vaihtoi lähetyksen poliittiseen propagandaan. Mielenosoituksia alkoi puhjeta myös muissa Romanian kaupungeissa, kuten Aradissa ja Sibiussa.


title: Romanian vallankumous 1989

text: Bukarestissa kymmenien tuhansien väkijoukko marssi kaduilla huutaen kommunisminvastaisia iskulauseita ja heiluttaen lippuja. Mielenosoittajat saivat vastaansa poliisin, palokunnan, armeijan ja Securitaten. Poliisit pidättivät mielenosoittajia, palomiehet suihkuttivat vettä väkijoukkoon vesitykeillä ja sotilaat ampuivat ihmisiä kadulla ja rakennuksista. Levottomuuksien tukahduttamiseen osallistui myös panssarivaunuja, panssaroituja miehistönkuljetusvaunuja, helikoptereita ja Romanian terrorisminvastainen erikoisjoukko Unitatea Specială de Luptă Antiteroristă (USLA). Mielenosoittajat linnoittivat erään ravintolan rakentamalla barrikadin, joka pysyi pystyssä keskiyöhön saakka. Levottomuudet kaduilla herättivät turistien kiinnostuksen loistohotelli InterContinental Bucharestissa, josta tuli ulkomaisten lehtimiesten asuinpaikka vallankumouksen aikana. Ranskalainen journalisti Jean-Louis Calderon sai surmansa Bukarestin mielenosoituksissa; katu Bukarestissa on nimitetty hänen mukaansa ja vuonna 1990 julkaistu kuvateos "1989 Libertate Roumanie" on omistettu hänen muistolleen.


title: Romanian vallankumous 1989

text: 22. joulukuuta mielenosoittajat marssivat Bukarestin keskustaa ja mursivat poliisin barrikadit. Kello 20.00 radio julisti maanlaajuisen sotatilan ja kielsi yli viiden henkilön kokoontumiset. Puolustusministeri Vasile Milea kuoli kello 9:30 maissa ampumahaavaan. Pitkään uskottiin Ceaușescun määränneen Milean teloitettavaksi maanpetturuudesta, mutta todellisuudessa hän teki itsemurhan. Vuonna 2005 Romanian tiedotusvälineissä julkaistun tutkimuksen mukaan Milea ampui pistoolilla sydämeensä. Ceaușescu nimitti uudeksi puolustusministeriksi Victor Stănculescun, joka antoi sotilaille salaisen käskyn palata takaisin parakkeihinsa. Ceaușescu ei tiennyt Stănculescun käskystä ja palasi parvekkeelle, jossa hän yritti pitää puheen hallintorakennuksen piirittäneelle väkijoukolle. Ihmisten tottelemattomuus ajoi Ceaușescun takaisin rakennuksen sisälle. Stănculescu antoi Ceaușesculle kehotuksen poistua pääkaupungista välittömästi. Ceaușescun yksityislentäjä everstiluutnantti Vasile Maluțan sai käskyn hakea Ceaușescun pariskunnan helikopterilla pois Bukarestista. Romanian hallituksen Eurocopter AS365 Dauphin saapui hallintorakennuksen katolle kello 11:44 ja lähti lentoon kello 12:09. Ceaușescujen kanssa Bukarestista pakenivat helikopterilla myös Romanian kommunistisen puolueen keskuskomitean pääsihteeri Emil Bobu ja entinen pääministeri Manea Mănescu. Hallintorakennusta piirittäneet tuhannet romanialaiset todistivat helikopterin poistumista pääkaupungista. Ceaușescujen pako sai väkijoukon riemun valtaan, vaikka vallankumous ei ollut päättynyt.


title: Romanian vallankumous 1989

text: Ceaușescut, Bobu ja Mănescu lensivät Bukarestista Ceaușescujen pariskunnan lomahuvilalle Snagovissa. Bobu ja Mănescu jäivät rakennukseen, mutta Ceaușescut pyysivät Malutania kuljettamaan heidät helikopterilla Tituun. Kesken lentomatkan armeija antoi helikopterille käskyn laskeutua maahan välittömästi. Ceaușescut päätyivät auton kyydissä Târgovișteen, jossa radiossa vallankumouksesta kuulleet poliisit pidättivät heidät. Pariskunta siirrettiin vangeiksi Târgovișten varuskuntaan. 25. joulukuuta heille järjestettiin pikaoikeudenkäynti, jossa Nicolae Ceaușescua syytettiin muun muassa vallan väärinkäytöstä ja talousrikoksista. Pariskunnalle langetettiin kuolemantuomio kansanmurhasta ja rikoksista Romanian valtiota vastaan. Ceaușescujen oikeudenkäynti kuvattiin näytettäväksi Romanian televisiossa.


title: Romanian vallankumous 1989

text: Heti oikeudenkäynnin jälkeen pariskunta saatettiin ulos rakennuksesta teloitusta varten. Kolme sotilasta, Ionel Boeru, Georghin Octavian ja Dorin-Marian Cirlan, määrättiin ampumaan Ceaușescut. Kameramies ei ehtinyt taltioida teloitushetkeä, joten Romanian televisiossa näytettiin vain maassa makaavat Ceaușescujen ruumiit. Seuraavana päivänä kuvat Ceaușescujen oikeudenkäynnistä ja teloituksesta levisivät uutislähetyksissä maailmanlaajuisesti. Ceaușescut olivat viimeiset Romaniassa teloitetut henkilöt ennen kuin Romania lakkautti kuolemanrangaistuksen 7. tammikuuta 1990.


title: Romanian vallankumous 1989

text: Ceaușescujen paettua Bukarestissa vallan otti haltuunsa Ion Iliescun Kansallisen pelastuksen rintama, jonka perustamisen Iliescu tuli julistaneeksi radiossa ja televisiossa 22. joulukuuta. Armeija siirtyi Kansallisen pelastuksen rintaman puolelle, mutta Securitate pysyi uskollisena Ceaușesculle ja kommunistihallinnolle. 23. joulukuuta kiristynyt tilanne Bukarestissa kärjistyi kaupunkisodankäynniksi vallankumouksellisten joukkojen ja kommunistihallinnon kannattajien välillä. Joukot kävivät taisteluja pääkaupungin keskeisten rakennusten, kuten sairaaloiden, museoiden, puolustusministeriön, Bukarestin yliopiston ja Bucharest-Otopenin kansainvälisen lentoaseman hallinnasta. Taistelut päättyivät lopullisesti Kansallisen pelastuksen rintaman voittoon 27. joulukuuta, kaksi päivää Ceaușescujen teloituksen jälkeen.


title: Romanian vallankumous 1989

text: 27. joulukuuta Kansallisen pelastuksen rintama lakkautti Ceaușescun kommunistihallinnon yksipuoluediktatuurin. Sen tilalle perustettiin väliaikaishallitus, Kansallisen pelastuksen rintaman neuvosto, jota johtivat Ion Iliescu presidenttinä ja Petre Roman pääministerinä. Ulkomaat tunnustivat Kansallisen pelastuksen rintaman neuvoston Romanian lailliseksi hallitukseksi. Monet ulkomaiset poliitikot, kuten Yhdysvaltain presidentti George H. W. Bush, Neuvostoliiton presidentti Mihail Gorbatšov, Yhdistyneen kuningaskunnan pääministeri Margaret Thatcher, Ranskan presidentti François Mitterrand, Länsi-Saksan ulkoministeri Hans-Dietrich Genscher, Bulgarian kommunistisen puolueen pääsihteeri Petăr Mladenov, Tšekkoslovakian entinen pääministeri Ladislav Adamec ja NATOn pääsihteeri Manfred Wörner, lähettivät onnitteluja Romanian uudelle hallitukselle. Vuoden 1990 toukokuussa Romaniassa järjestettiin presidentinvaalit, jotka voitti Kansallisen pelastuksen rintaman Ion Iliescu. Vuonna 1991 hyväksyttiin uusi perustuslaki, joka määritteli Romanian valtionmuodoksi demokraattisen tasavallan. Romania liittyi NATOon vuonna 2004 ja Euroopan unionin jäsenmaaksi vuonna 2007.


title: Romanian vallankumous 1989

text: Aluksi Romanian vallankumouksessa uutisoitiin kuolleen jopa 64 000 ihmistä. Myöhemmät laskelmat todistivat vallankumouksessa kuolleen yhteensä 1 104 ihmistä, joista 164 Ceaușescun vallasta syösseissä mielenosoituksissa. Vallankumouksessa haavoittui 3 352 ihmistä. Romania oli itäblokin ainoa maa, jossa kommunistihallinnon syrjäyttäminen vaati kuolonuhreja. Ceaușescujen teloituksen jälkeisiä tapahtumia ei ole vielä selvitetty kaikkia tyydyttävällä tavalla. Vallankumouksen kuolonuhreista yli 900 sai surmansa vielä teloituksen jälkeen. Virallisen selityksen mukaan hallituksen kaatumisen jälkeen Securitaten "terroristiset" jäsenet yrittivät pelastaa Ceaușescun ja taistelivat vallasta.


title: Valio (nimi)

text: Valio on suomalainen miehen etunimi. Valion nimipäivä on 2. lokakuuta. Väestörekisterikeskuksen tietojen mukaan nimi on vuoden 2015 loppuun mennessä annettu 964 miehelle.


title: Valio (nimi)

text: Valio on käytössä myös sukunimenä ainakin kahdella suomalaisella suvulla. Toinen on lähtöisin Porin seudulta ja toinen Varsinais-Suomesta. Edellä mainittu suku on suomentanut nimensä Wallenius-nimestä.


title: Port Bouetin lentoasema

text: Port Bouetin lentoasema (IATA: ABJ, ICAO: DIAP) eli Felix Houphouet Boignyn kansainvälinen lentoasema on kansainvälinen lentoasema Abidjanissa, Norsunluurannikolla.


title: Port Bouetin lentoasema

text: Port Bouetin lentoasema palveli vuonna 2004 815 403 matkustajaa. Lentokentän kiitotien pituus on 3 000 metriä.


title: Sacagawea

text: Sacagawea oli nuori intiaaninainen, joka toimi Lewisin ja Clarkin tutkimusretkikunnan oppaana Yhdysvaltojen länsirannikolle suuntautuneella matkalla vuosina 1805–1806. Myöhemmin hänen kunniakseen on pystytetty 23 patsasta eri puolille Pohjois-Amerikkaa, ja hänen mukaansa on nimetty vuoristo, järvi ja joki (Bird Woman River). Taiteilijan näkemys Sacagaweasta löytyy yhden Yhdysvaltain dollarin nykykolikosta.


title: Sacagawea

text: Sacagawean nimen oikein lausumisesta väitellään yhä ja jotkut shoshoniheimot kiistelevät edelleen hänen perintöoikeudestaan. Erimielisyyttä on pitkään aiheuttanut nimi Sacagawea. Useat eri lähteet väittävät nimen tulleen hidatsankielisistä sanoista "sacaga" (lintu) ja "wea", joka tarkoittaa naista. Eräät tutkijat ovat puolestaan varmoja, että nimi Sacagawea onkin ollut alun perin Sacajawea, joka on shoshonien kieltä ja annettu tytölle hänen syntymähetkellään.


title: Sacagawea

text: Sacagawean saavutukset nousivat voimakkaasti esille vasta 1900-luvun alussa Eva Emery Dyen teoksessa "Conquest". Noin 30 vuotta myöhemmin ilmestynyt Grace Raymond Hebardin kirjoittama "Sacajawea; Guide and Interpreter of Lewis and Clark" viitoitti Dyen aloittamaa tietä ja toi Sacagawean lopullisesti yhdysvaltalaisten tietoisuuteen. Hänestä tuli intiaaninaisten oikeuksien symboli ja amerikkalainen legenda. Hänen taitonsa toimia tulkkina sekä kykynsä lukea maastoa kuin karttaa muodostivat Lewisin ja Clarkin tutkimusmatkan onnistumisen tärkeimmän peruspilarin. Samalla Sacagawea jäi polunraivaajien menneisyydestä kertovaksi mysteeriksi, jonka elämää ja kuolemaa tulee ympäröimään ikuinen salaperäisyys.


title: Sacagawea

text: Sacagawea syntyi vuosien 1787–1789 välillä shoshoniperheeseen Idahossa. Vuonna 1800 hidatsa-intiaanit hyökkäsivät hänen kotikyläänsä ja surmasivat osan asukkaista. Jättäessään taistelutantereen yksi hyökkääjistä sieppasi tytön mukaansa. Sacagaweasta tuli hidatsojen orja kahden vuoden ajaksi. Tyttö pääsi vapauteen, kun hän oli noin 14-vuotias, mutta hänellä ei ollut paikkaa mihin mennä. Hidatsat adoptoivat hänet heimonsa jäseneksi kyläänsä, joka sijaitsi Knifejoen ja Missourin yhtymäkohdassa. Lähialue muodosti sioux-kielisten heimojen metropolin, ja siellä käytiin lähes jatkuvaa kauppaa. Myös Sacagawean tie johti markkinatoreille, joissa liikkui intiaanien lisäksi valkoisia turkiskauppiaita Kanadan puolelta.


title: Sacagawea

text: Mandanien kylässä asuneesta ranskalais-kanadalaisesta Toussaint Charbonneausta tuli Sacagawean aviomies.. Charbonneau oli turkismetsästäjä, mutta tarpeen vaatiessa otti vastaan myös muita sekalaisia töitä, ja hän toimi muun muassa matkaoppaana. Ei ole tarkkaa tietoa, oliko joku toinen ostanut Sacagawean hidatsoilta tai saanut hänet itselleen eri sukujen kesken annettuna lahjana. Charbonneaun on uskottu voittaneen tytön itselleen uhkapelissä. Mandanit, joiden parissa turkismetsästäjä asui, olivat moniavioisia. Charbonneau, jolla oli ennestään yksi vaimo, noudatti heimon yleistä käytäntöä, ja Sacagaweasta tuli hänen uusi teinivaimonsa. Hyvin pian Sacagawea alkoi odottaa lasta itseään lähes kolme kertaa vanhemmalle Charbonneaulle.


title: Sacagawea

text: Syksyllä vuonna 1804 mandanien kyliin saapuivat Meriwether Lewis ja William Clark, jotka johtivat alun perin 45-miehistä retkikuntaa. Yhdysvaltain silloisen presidentin Thomas Jeffersonin unelma oli vähitellen asuttaa Pohjois-Amerikan länsirannikko, mutta alueet piti kartoittaa sitä ennen. Lewis oli presidentin hyvä ystävä ja yksityissihteeri. Clark taas tunnettiin kokeneena eränkävijänä, jollaista tarvittiin tulevalla matkalla. Retkikunta joutui asumaan seudulla talven yli ja rakensi tukikohdan nykyisen Bismarckin kaupungin seudulle. Rakennus nimettiin Fort Mandaniksi lähellä olevan mandanikylän mukaan. Sieltä Lewis ja Clark etsivät retkikuntaansa sopivaa tulkkia ja opasta, joka ymmärtäisi intiaanikieliä ja osaisi liikkua erämaissa, metsissä ja vuoristoissa.


title: Sacagawea

text: Sacagawea oli kuudennella kuukaudella raskaana, kun Lewis ja Clark tapasivat hänen miehensä Touissaint Charbonneaun. Tutkimusmatkailijat kertoivat mandanien kylässä asuvalle Charbonneaulle vapaana olevasta paikasta tulevalla löytöretkellä länteen. Rahan tarpeessa oleva turkismetsästäjä tarttui oitis tilaisuuteen. Siouxien murteita puhuvana hän oli sopiva täydennys retkikuntaan, jonka molemmat intiaanien kieliä puhuneet tulkit olivat kadonneet omille teilleen. Lewis ja Clark halusivat myös Sacagawean mukaan matkalle kuultuaan tämän syntyperästä. Miehet uskoivat, että shoshoninkielen taitaja tulisi helpottamaan suuresti heidän pääsemistään päämääräänsä.


title: Sacagawea

text: Helmikuussa Sacagawea synnytti pojan, joka kasteessa sai nimen Jean Baptiste. Lasta alettiin kutsua Pompiksi. Kahden kuukauden kuluttua Sacagawea oli valmis lähtemään mukaan tutkimusmatkalle. Poika kulki äitinsä mukana tämän selässä olevassa korissa. Matka käynnistyi huhtikuun toisella viikolla vuonna 1805 ja suuntautui Missourijokea ylöspäin. Retkikuntaa, johon kuului 34 miestä, nainen ja lapsi kuljetti kuusi kanoottia ja kaksi puusta koverrettua venettä, joita kutsuttiin pirogueiksi. Retkikunnan jäsenet oli tarkkaan valittu kykyjensä ja taitojensa perusteella. Heistä neljä oli ammattisotilaita, loput tätä tehtävää varten värvättyjä yksityishenkilöitä. Mukana oli myös Clarkin musta henkilökohtainen miespalvelija ja koira.


title: Sacagawea

text: Matkan varrella koettiin vastoinkäymisiä. Venekunta joutui Missouria pitkin edetessään äkillisen myrskyn kouriin riepottelevan tuulen tarttuessa osaan veneistä kuljettaen niitä kohti rantaa. Valkoinen pirague, jossa Charbonneau perheineen matkasi yhden Clarkin miehen kanssa, ajautui vaikeuksiin. Peräsintä hoitava Charbonneau joutui täydelliseen paniikkiin ja irrotti otteensa peräsimestä. Rannalle selviytynyt kapteeni Clark hyppäsi hyiseen veteen ja ui paikoillaan pyörivää venettä kohti. Hänen tarkoituksenaan oli pelastaa piroguessa oleva arvokas tutkimusmateriaali, mutta kylmässä aallokossa uiminen kangisti hänet. Charbonneaun perheen veneessä ollut retkikunnan jäsen Pierre Cruzatte uhkasi ampua Charbonneaun, ellei tämä tekisi työtään peräsimessä. Tuulen, pauhun ja yleisen hälinän keskellä Sacagawea alkoi oman ja poikansa hengen vaarantaen onkia veneestä pudonneita papereita, jotka olivat aallokon mukana nopeasti kulkeutumassa tavoittamattomiin. Hän piti pientä poikaansa aallonharjalla ja kykeni samaan aikaan kalastamaan toisella kädellään suurimman osan muistiinpanoista talteen.


title: Sacagawea

text: Jälkeenpäin kapteeni Clark lahjoitti Sacagawealle sinisistä helmistä valmistetun rukousnauhan tämän rohkeasta teosta yhteisen edun hyväksi. Hänen miehensä ei saanut kunniaa. Käytöstään häpeillyt Charbonneau paljasti olevansa täysin uimataidoton ja paniikin johtuneen siitä.


title: Sacagawea

text: Nopeasti vaihtuvat sääolosuhteet vaikeuttivat matkaa. Keskikesän voimakkaat rankkasateet aiheuttivat kanjonien tukkeutumisen vesimassoista ja tekivät liikkumisesta vaivalloista. Retkikunta saavutti Montanan heinäkuussa. Ennen saman kuun puoliväliä Sacagawea sairastui äkillisesti eikä kyennyt syömään moneen päivään. Lewis yritti lievittää nuoren äidin kuumetta ja sekavaa olotilaa erilaisin hautein. Oopiumilla, salpietarilla ja paikallisen lähteen rikkipitoisella vedellä hän onnistui hoitamaan potilaan ennalleen. Sairauden uusiutumisesta myöhemmin ei ole löytynyt mainintoja.


title: Sacagawea

text: Kesän aikana Sacagawean arvostus nousi hänen huolehtiessaan ruoanlaitosta ja retkikunnan jäsenten vaatteiden pesusta. Hän osasi lukea mokkasiinien jäljistä, mikä heimo oli lähellä, ja kiertää vaikeat kohdat maastossa. Elokuun alussa tutkimusmatkaajat löysivät shoshonien kylän, josta aikoivat ostaa itselleen ratsut selvitäkseen yli Kalliovuorten ennen talven tuloa. Shoshonien johtajana toimi Cameahwait-niminen nuori päällikkö.


title: Sacagawea

text: Päällikköjen tiipiissä käyty neuvottelu vaati usean henkilön mukanaoloa. Sacagawea itse puhui shoshonia sekä hidatsaa, mutta ei juurikaan ranskaa tai englantia. Tyttö käänsi päälliköiden puheet hidatsankielelle, jota hänen miehensä ymmärsi. Charbonneau puolestaan käänsi puheen ranskaksi yhdelle retkikunnan jäsenelle, joka tulkitsi kuulemansa Lewisille ja Clarkille. Tämän monimutkaisen kääntämistoimituksen aikana Sacagawea tunnisti Cameahwaitin veljekseen, jonka oli luullut menettäneensä vuosia sitten.


title: Sacagawea

text: Saatuaan nähdä sisarensa elossa Cameahwait oli valmis tekemään mitä tahansa matkailijoiden puolesta. Kun retkikunta oli jättämässä shoshonien kylän, Cameahwait yritti saada sisartaan jäämään heimon luokse. Sacagawea oli kuitenkin tehnyt päätöksensä eikä muuttanut sitä. Hän oli ollut pois liian kauan ja halusi todennäköisesti nähdä, miten suuri seikkailu retkikunnan mukana tulisi päättymään. Jos Sacagawea olisi jäänyt, hänen elämänsä olisi muotoutunut normaaliksi heimoelämäksi ja hänen poikansa olisi perinyt aikanaan päällikön arvon.


title: Sacagawea

text: Ostamillaan hevosilla retkikunta aloitti matkansa yli Kalliovuorten. Seuraavien kuukausien aikana Sacagawea osoitti lopullisesti taitonsa kommunikoida ja neuvotella eri heimojen kanssa. Kun intiaanit näkivät valkoisten miesten joukossa ratsastavan intiaaninaisen pieni lapsi selässään, niin sotaiset aikeet häipyivät taka-alalle. Naista ja lasta ei mielletty sotajoukkoihin. Lisäksi Sacagawean vaikuttavimpia piirteitä oli hänen tyynen rauhallinen ja vakuuttava käytöksensä. Pelkällä olemassaolollaan hän tuntui riisuvan potentiaalisetkin viholliset aseista. Clark ja Lewis hyödynsivät Sacagawean valtaa intiaaneihin vaihtamalla väsyneitä ratsuja uusiin ja nauttimalla hyviä aterioita paikallisten heimojen luona. Kun matkan edetessä ruokaa oli niukalti, Sacagawea valmisti keräämistään marjoista, pähkinöistä ja puunjuurista sekä kaikesta muusta syötäväksi kelpaavista aineksista ruokaa. Elämä hidatsojen orjana oli opettanut hänelle taidon selviytyä hengissä vaikeissa olosuhteissa.


title: Sacagawea

text: Bitterrootvuoristossa retkikunta joutui eksyksiin syyskuun lopulla. Harhailtuaan päiväkausia nälkäisinä, märkinä ja viluisina he saivat apua nez percéiltä. Sacagawean shoshonikielestä ei täällä ollut apua, mutta hän onnistui elekielellä vakuuttamaan intiaanit retkikunnan rauhallisista aikeista. Lopuksi nez percet ottivat huostaan vieraidensa 38 hevosta ja lupasivat pitää niistä huolta yli talven. Itsetekemillään kanooteilla ja veneillä retkikunta laski Columbiajokea Tyynen valtameren rannoille. Talveksi he rakensivat Oregoniin tukikohdan. He tekivät vierailuja seudun alkuperäisväestön kyliin tavaten muun muassa flatheadit, chinookit, pend d'Oreillet ja yakimat.


title: Sacagawea

text: Linnake sai nimekseen Fort Clatsop ja sijaitsi samannimisen heimon alueilla lähellä Oregonin rannikkoa. Matkailijat viettivät siellä talven ja tutustuivat paikallisiin intiaaneihin ja heidän kulttuuriinsa. Sacagawea näki ”suuren veden” ensi kertaa elämässään, samoin rantaan tulleen valaan. Nämä vaikuttivat häneen voimakkaasti. Retkikunnan lähtiessä paluumatkalle Sacagawean poika sairastui. Erilaisten luonnonlääkkeiden, kuten männynpihkan, mehiläisvahan, keitetyn sipulin ja karhuöljyn yhteisvaikutuksella lapsi toipui ennalleen. Tämän jälkeen Pompia pidettiin miehistön täysivaltaisena jäsenenä. Kapteeni Clark oli matkan edetessä ystävystynyt pojan äidin kanssa ja alkanut kutsua tätä ”Janeyksi”. Mustasukkaisen Charbonneaun kuultiin tämän jälkeen kurittaneen vaimoaan lyömällä. Myöhemmin Charbonneausta annettiinkin varsin negatiivisia kuvauksia, sillä hänet oli leimattu pelkuriksi, tunariksi ja vaimonhakkaajaksi.


title: Sacagawea

text: Paluumatkan aikana kapteeni Lewis joutui ampumaan erään mustajalka-intiaanin, joka yritti varastaa retkikunnalta kiväärin. Tämä teko aiheutti myöhemmin pitkän vihamielisyyden mustajalkojen ja amerikkalaisten välillä. Matkan edetessä kohti loppuaan Clark kiintyi Sacagawean poikaan ja nimesi Yellowstonejoen varrella olevan jyhkeän kallion Pompy's Toweriksi, joka myöhemmin muutettiin Pompeys Pillariksi. Kalliolta oli mahtava näköala tasangolle, jolla biisonit, vapitit ja sudet samoilivat. Lähellä virtaavan puron Clark nimesi niin ikään Sacagawean pojan mukaan Baptiste's Creekiksi.


title: Sacagawea

text: Elokuun 14. päivänä vuonna 1806 retkikunta saapui takaisin mandanien kyliin. Charbonneau palkittiin matkasta 500 dollarilla. 16 kuukautta kestäneen matkan aikana retkikunta oli taivaltanut noin 8 000 kilometriä ja kartoittanut kymmenien intiaaniheimojen alueet. Useat nykyisen Idahon, Montanan, Nebraskan, Oregonin ja Washingtonin heimot saivat kuulla ensimmäisen kerran Yhdysvalloista Lewisiltä ja Clarkilta. Presidentti Jefferson oli tyytyväinen tutkimusretken lopputulokseen, vaikka matkan kustannukset ylittivätkin suunnitellun budjetin. Menestyksekäs matka johti myös uusien retkikuntien syntymiseen. Luutnantti Zebulon Montgomery Pike johti 1800-luvun alkupuolella omaa tutkimusryhmäänsä etsien Mississipin alkulähteitä ja teki samalla vuosikymmenellä retkiä myös kohti etelää Coloradoon asti. Piken matkat päättyivät etelässä valtaa pitäneiden espanjalaisten pidätettyä hänet. Sacagawean esimerkkiä seurannut iowaintiaani Maria Dorion toimi matkaoppaana valkoisen retkikunnan mukana pohjoisten tasankojen ja vuorten yli yltäväneellä matkalla, joka saavutti vuonna 1812 päämääränään olleen Columbiajoen suun. Maria ei kuitenkaan onnistunut saavuttamaan samanlaista kuuluisuutta kuin hänen edeltäjänsä.


title: Sacagawea

text: Sacagawea jäi asumaan mandankylään miehensä ja poikansa kanssa vuoteen 1809, jolloin he matkustivat jokilaivalla St. Louisiin. Charbonneau oli saanut tutkimusmatkaan osallistumisensa ansiosta lahjaksi 320 eekkeriä maata. Hänestä ei kuitenkaan ollut maanviljelijäksi. Myytyään maapalansa Clarkille hän palasi vaimonsa ja poikansa kanssa takaisin Missourin yläjuoksulle mandanien luo. Saatuaan työtä Missouri Fur Companylta Charbonneau siirtyi perheineen Etelä-Dakotaan, jossa Sacagawea synnytti vuonna 1812 tytön Fort Manuelissa. Tyttö sai nimekseen Lizette. Lapsen syntymän jälkeen Sacagawea sairastui vakavasti ja menehtyi saman vuoden joulukuussa isorokkoon, tulirokkoon tai tuberkuloosiin. On todettu melko varmaksi, että kapteeni Clark otti Charbonneaun perheen molemmat lapset hetkeksi aikaa huostaansa St. Louisiin, koska ei pitänyt Sacagawean miestä kelvollisena kasvattajana. Vuonna 1813 Clark luovutti Jean Baptisten ja Lisetten St. Louisin orpokotiin.


title: Sacagawea

text: Vuosia myöhemmin kulkeutui amerikkalaisten korviin tarina, jonka mukaan Sacagawea ei ollutkaan kuollut. Fort Manuelin sairaalassa menehtynyt tyttö oli ollut riittävän samannäköinen, että heidät oli sekoitettu toisiinsa. Shoshonien perimätiedon mukaan Sacagawea palasi heidän pariinsa.


title: Sacagawea

text: Yhdysvaltalainen lääkäri ja kirjailija Grace Raymond Hebard on löytänyt todisteita siitä, että Sacagawean avioliitto kariutui aviomiehen väkivaltaisuuteen. Charbonneau oli tuonut kotiinsa uuden vaimon, nuoren ja kauniin ute-tytön. Naisten välillä puhjennut riita talouteen liittyvistä asioista oli johtanut siihen, että Charbonneau ruoski vanhemman vaimonsa. Jo aiemmin miehensä pahoinpitelyjen kohteena ollut Sacagawea ei jäänyt odottamaan seuraavaa kuritusta, vaan jätti Charbonneaun. Vietettyään jonkin aikaa kiertelevää elämää Sacagawea jäi asumaan erään comanchien heimon pariin. Täällä hänet tunnettiin Porivo-nimellä. Comanchien parissa hän avioitui ja kasvatti kaksi lasta. Miehensä kuoleman jälkeen hän katosi pienen tyttönsä kanssa. Comanchet etsivät häntä kiowien ja wichitain parista, mutta turhaan. Kun comanchet jälkeenpäin puhuivat Porivosta tai Sacagaweasta he käyttivät nimeä "Wadze-wipe", ”Kadonnut nainen”.


title: Sacagawea

text: Vuonna 1850 Porivo ilmaantui erääseen shoshonien leiriin ja kertoi tulleensa comanchien luota. Tästä eteenpäin hän ajoi intiaanien asioita tarmokkaasti eteenpäin opettaen muun muassa maataloutta shoshoneille. Vuonna 1884, lähes satavuotiaana, hän kuolinhetkellään oli kuiskannut olevansa Sacagawea.


title: Sacagawea

text: Porivo haudattiin valkoisten hautausmaalle Fort Washakieen. Hänellä oli kaulassaan presidentti Thomas Jeffersonilta saatu medaljongi, samanlainen jonka Sacagawea oli saanut yli 70 vuotta aikaisemmin.


title: Sacagawea

text: Vuonna 1925 Yhdysvaltain presidentin Calvin Coolidgen pyynnöstä intiaanitutkija ja tohtori Charles Eastman sai tehtäväkseen perehtyä Sacagawean elämään ja kuolemaan. Bureau of Indian Affairsin alaisena tohtori paneutui perinpohjaisesti saamaansa tehtävään ja vieraili monien tasankojen heimojen luona keräten näiltä tietoa. Elämänsä varrella Porivo oli kertonut monia yksityiskohtaisia seikkoja Lewisin ja Clarkin tutkimusmatkoista, joista hän ei olisi voinut tietää, ellei olisi ollut mukana. Hän oli myös maininnut ranskalaisesta aviomiehestään, josta oli käyttänyt nimeä "Shab-ano". Lisäksi Meriva oli osannut puhua ranskaa. Laajojen tutkimustensa päätteeksi Eastman tuli siihen tulokseen, että Porivo ja Sacagawea olivat yksi ja sama henkilö.


title: Sacagawea

text: Lizetten kohtalosta ei koskaan ole saatu selvyyttä, mutta Pompin eli Jean Baptisten tiedetään opiskelleen Euroopassa kapteeni Clarkin kustantamana ja asuneen prinssi Maximilian zu Wied-Neuwiedin luona. Vuonna 1829 Pomp palasi takaisin Yhdysvaltoihin. Hän toimi oppaan tehtävissä Kit Carsonin kanssa ja tuli tunnetuksi Kalliovuorten monilla eräleireillä lausumistaan Shakespearen runoista. Jean Baptiste liikkui useita vuosia Kalliovuorille tietämättä, että hänen äitinsä saattoi yhä olla elossa, ja asua jossain läheisessä shoshonien kylässä. Turkiskaupan loppuminen ja Kalifornian kultalöydöt veivät Jean-Baptisten 1840-luvun loppupuolella Sacramentoon.


title: Sacagawea

text: Sacagawean ja Porivon yhdistäminen samaksi persoonaksi lisäävät lapsien joukkoon myös comanchien kylässä syntyneen pojan nimeltään Ticannaf ja tytön, jonka nimeksi oli annettu Yaga-wosier (Itkevä kori).


title: Sacagawea

text: Sacagaweasta on tehty myös Hollywood-elokuva "Tie kohti länttä" ("Far Horizons", 1955). Naispääosaa näytteli Donna Reed, ja miespääosassa nähtiin Kapteeni Clarkin osassa Charlton Heston.


title: Air Ivoire

text: Air Ivoire oli norsunluurannikkolainen lentoyhtiö. Se perustettiin 14. joulukuuta 1960 ja aloitti toimintansa elokuussa 1964. Se lopetti toimintansa vuonna 2011.


title: Air Ivoire

text: Accra, Bamako, Conakry, Cotonou, Dakar, Douala, Libreville, Lomé, Monrovia, Marseille, Niamey, Ouagadougou, Pariisi


title: Air Ivoire

text: Elokuussa 2006:


title: Martti Tiuri

text: Martti Eelis Tiuri (13. marraskuuta 1925 Koski Tl – 25. maaliskuuta 2016 Espoo) oli suomalainen poliitikko ja radiotekniikan emeritusprofessori. Hän oli kokoomuksen kansanedustaja vuodet 1983–2003. Pudotessaan eduskunnasta vuoden 2003 vaaleissa hän oli eduskunnan ikäpuhemies.


title: Martti Tiuri

text: Tiurin vanhemmat olivat konstaapeli E. A. Tiuri (alun perin Digert) ja R. M. Tammikoski. Tiuri valmistui ylioppilaaksi Turun toisesta lyseosta vuonna 1945 ja diplomi-insinööriksi Teknillisestä korkeakoulusta vuonna 1950. Tohtoriksi hän väitteli vuonna 1960. Väitöksen aihe oli Sputnik 3:n vaikutus yläilmakehään. Tiuri työskenteli VTT:llä vuosina 1951–1961 ja Ohion yliopiston vierailevana professorina vuosina 1961–1962. TKK:n radiotekniikan professorina hän toimi 1962–89. Hän oli Suomen avaruustoiminnan pioneereja.


title: Martti Tiuri

text: Tiuri oli ensimmäinen suomalainen IEEE:n fellow (1986). Vuonna 1974 hän oli perustamassa Metsähovin observatoriota Kirkkonummelle.


title: Martti Tiuri

text: Noustuaan eduskuntaan 1980-luvulla Tiuri esitti investoimista tietoyhteiskuntaan ja maataloustukien leikkaamista. Hänen mukaansa Suomen oli pyrittävä moderniksi tietoyhteiskunnaksi, minkä vuoksi oli välttämätöntä, että väestö keskittyisi yhä suurempiin asutuskeskittymiin ja erityisesti pääkaupunkiseudulle. ”Tiurismista” tuli aluepoliittinen kirosana. Tiuri oli myös tunnettu ydinvoiman kannattaja ja kritisoi sitä, että ihmiskunnan aiheuttaman ilmastonmuutoksen hillitsemiseksi vaaditaan toimia, joiden kustannukset ovat kymmeniä tuhansia miljardeja euroja. Hänen mukaansa nykytiedolla se ei ole perusteltua.


title: Martti Tiuri

text: Tiuri lobbasi Suomeen tiede- ja teknologiaministeriä useissa mielipidekirjoituksissaan.


title: Mehran Karimi Nasseri

text: Mehran Karimi Nasseri (persiaksi: مهران کریمی ناصری, s. 1942 Masjed Soleiman, Iran), tunnetaan myös nimellä Sir, Alfred Mehran (pilkku mukaan lukien), on iranilainen pakolainen joka asui vuosia Pariisin lähellä sijaitsevan Charles de Gaullen lentoaseman 1. terminaalin lähtöaulassa. Hän asui siellä 8. elokuuta 1988 lähtien vuoteen 2006 saakka, jolloin hänet vietiin sairaalaan.


title: Mehran Karimi Nasseri

text: Nasseri syntyi Anglo-Persian Oil Company-yhtiön siirtokunnassa, joka sijaitsee Masjed Soleimanissa, Iranissa. Hänen isänsä oli iranilainen lääkäri, joka työskenteli Anglo-Persian Oil Companylle. Nasserin äiti oli englantilainen sairaanhoitaja, joka myös työskenteli yhtiölle. Nasseri saapui Britanniaan syyskuussa vuonna 1973 ja aloitti opinnot Bradfordin yliopistossa.


title: Mehran Karimi Nasseri

text: Britanniassa ollessaan Nasseri otti osaa mielenosoitukseen Iranin šaahi Mohammad Reza Pahlavia vastaan marraskuussa vuonna 1974. Nasseri palasi Iraniin 7. elokuuta vuonna 1975. Nasserin oman raportin mukaan Iranin salainen poliisi SAVAK pidätti hänet Teheranin lentokentällä. Hänet vietiin pahamaineiseen Evinin vankilaan, jossa häntä kidutettiin, ja hänet lopulta karkotettiin maasta.


title: Mehran Karimi Nasseri

text: Nasseri palasi Eurooppaan vuonna 1977, jossa hän anoi poliittista turvapaikkaa Länsi-Berliinistä, Länsi-Saksasta ja Alankomaista, mutta kummassakaan maassa hänen anomustaan ei hyväksytty. Vuonna 1978 hän yritti anoa poliittista turvapaikkaa Ranskasta, mutta anomus hylättiin. Samoin kävi myös Jugoslaviassa. Vuonna 1979 hän anoi poliittista turvapaikkaa Italiasta ja vuonna 1980 Ranskasta, mutta tuloksetta. Hän yritti muuttaa Britanniaan, mutta hänet käännytettiin Heathrow'n lentokentältä. Nasseri yritti hakea turvapaikkaa Länsi-Saksasta, mutta hänet lähetettiin Belgian rajalle, jolloin Belgia antoi hänelle turvapaikan.


title: Mehran Karimi Nasseri

text: 7. elokuuta vuonna 1980 Belgian UNHCR:n antoi Nasserille turvapaikan. Nasseri asui Belgiassa vuoteen 1986 asti. Nasseri väitti, että hänet mukiloitiin ja hänen olkalaukkunsa varastettiin RER:ssa, kun hän oli matkustamassa junalla Charles de Gaullen kansainväliselle lentoasemalle ja oli sitä kautta matkustamassa Heathrow’n lentoasemalle. Nasseri pääsi lennolle, mutta kun hän saapui Heathrow'hun, hänet pantiin ensimmäiselle lennolle takaisin Pariisiin. Nasseri ei onnistunut todistamaan henkilöllisyyttään eikä pakolaisstatustaan ranskalaisille virkamiehille. Ranskan viranomaiset veivät Nasserin odotusaulaan.


title: Mehran Karimi Nasseri

text: Vuonna 1999 Ranskan hallitus antoi Nasserille väliaikaisen viisumin ja pakolaispassin ja antoi hänelle luvan lähteä lentokentältä. Mutta Nasseri vaati, että hänen nimekseen tulisi Sir Alfred. Nasseri sai kirjeen Britannian viranomaisilta, jonka mukaan hän ei saa käyttää nimeä, koska Sir on englantilainen aatelisarvonimi ja ainoastaan Britannian kruunu antaa sellaisia arvonimiä.


title: Mehran Karimi Nasseri

text: Monen vuoden jälkeen Nasseri tottui elämään lentokentällä. Hän peseytyi yleisissä suihkuissa ja heräsi kello 5.00, jolloin ensimmäiset matkustajat saapuivat kentälle. Lentokentän henkilökunta pesi joskus Nasserin vaatteita ja antoi hänelle sohvan käyttöön. Nasseri vietti päivänsä kuuntelemalla radiota, lukemalla kirjoja ja kirjoittaen päiväkirjaansa. Hänen päiväkirjansa muuttui elämäkerraksi nimeltään "The Terminal Man, Terminaalimies" (ISBN 0-552-15274-9). Elokuun 2006 jälkeen Nasseri ei enää ole ollut lentokentällä. 6. maaliskuuta 2007 hän siirtyi Emmaus-liikkeen vastaanottokeskukseen Pariisissa.


title: Mehran Karimi Nasseri

text: Nasserin tapauksen inspiroimana Steven Spielberg teki menestyselokuvan Terminaali (2004).


title: A Triumph for Man

text:
A Triumph for Man on Mew-yhtyeen ensimmäinen levy. Albumia valmistettiin vähän (vain 2 000 kappaletta), joten se on keräilyharvinaisuus kuten "Half the World Is Watching Me". "A Triumph For Manista" julkaistiin uusintapainos 18. syyskuuta 2006. Uusi painos sisältää bonuslevyn, jossa on yhtyeen demoja ja akustisia versioita kappaleista.
Bonuslevy:


title: Prizzin kunnia

text: Prizzin kunnia ("Prizzi’s Honor") on John Hustonin ohjaamaa musta komedia vuodelta 1985. Sen pääosissa esiintyvät Jack Nicholson, Kathleen Turner, Robert Loggia, William Hickey, Anjelica Huston, Lawrence Tierney ja C. C. H. Pounder.


title: Prizzin kunnia

text: Elokuva kertoo mafian mies- ja naispalkkamurhaajasta, jotka rakastuvat toisiinsa, vaikka heidät on palkattu tappamaan toisensa. Se on parodia "Kummisetä"-elokuvista, ja erään arvion mukaan se toimii erityisesti loistavien näyttelijöiden ansiosta.


title: Prizzin kunnia

text: "Prizzin kunnia" sai kahdeksan Oscar-ehdokkuutta, joista se palkittiin parhaasta naissivuosasta (Anjelica Huston). Golden Globe -palkintoja elokuva sai neljä, muun muassa parhaan komedia- tai musikaalielokuvan palkinnon. Richard Condon ja Janet Roach palkittiin Baftalla parhaasta sovitetusta käsikirjoituksesta.


title: Prizzin kunnia

text: "The New York Timesin" kriitikot valitsivat "Prizzin kunnian" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Prizzin kunnia

text: "Helsingin Sanomien" Helena Ylänen luonnehtii "Prizzin kunniaa" ”vetreäksi ja ilkeäksi komediaksi”, jonka epäkunnioittava kuva gangstereiden maailmasta on ”terveellistä vastalääkettä "Kummisedän" juhlavuudelle”. "Video-oppaassa" vuodelta 1994 Kati Sinisalo pitää elokuvan mustasta huumorista, joka riisuu mafian gloriaa. Hän antaa "Prizzin kunnialle" neljä tähteä viidestä, mikä vastaa sanallista arviota ”erinomainen”.


title: Sputnik 3

text: Sputnik 3 (Спутник-3 eli Matkatoveri 3) oli Neuvostoliiton 15. toukokuuta, 1958 Baikonurista laukaisema satelliitti. Kantorakettina oli R-7. ISZ-satelliittiohjelmaan kuulunut satelliitti tutki ilmakehää ja lähiavaruutta. Sen suunnittelu alkoi aiemmin kuin Sputnik-1:n mutta monimutkaisuutensa vuoksi siitä ei tullut ensimmäistä satelliittia. Sen nauhurin vaurioitumisen vuoksi se ei havainnut Van Allenin säteilyvyöhykkeitä.


title: Sputnik 3

text: Se oli kartiomainen: korkeus 3,6 m ja halkaisija 1,7 m. Sen paino oli 1327 kg. Se kiersi maata 6. huhtikuuta 1960 asti, jolloin se paloi ilmakehässä.


title: Sucker Punch Productions

text: Sucker Punch Productions on yhdysvaltalainen videopelejä kehittävä yritys. Lokakuussa 1997 perustetun yrityksen päämaja sijaitsee Bellevuen esikaupungissa Seattlen lähistöllä.


title: Sucker Punch Productions

text: Yrityksen ensimmäinen julkaistu videopeli on "Rocket: Robot on Wheels". Suosituimpia pelitalon pelejä ovat olleet "Sly Cooper" -sarja PlayStation 2:lle ja "inFamous"-pelisarja PlayStation 3:lle. Sucker Punch on vuodesta 2000 lähtien työskennellyt yksinomaan Sony Computer Entertainmentille. Elokuussa 2011 pelitalo siirtyi täysin Sonyn omistukseen.


title: Sucker Punch Productions

text: Vuonna 2014 yritykseltä julkaistiin "inFamous" -sarjan peli "" PlayStation 4 -pelikonsolille.


title: Sucker Punch Productions

text: Yrityksen seuraava peli "Ghost of Tsushima" paljastettiin vuonna 2017 Paris Games Week -tapahtumassa.


title: Hagan linna

text: Hagan linna () on Ruotsissa sijaitseva linna, joka tunnettiin aikaisemmin nimellä Kuningattaren paviljonki (). Se sijaitsee Hagaparkenissa Solnan kunnassa Suur-Tukholman alueella. Kuningas Kustaa IV Aadolf rakennutti sen vuosina 1802–1804, ja sen suunnitteli kaupunginarkkitehti Carl Christoffer Gjörwell.


title: Hagan linna

text: Linnassa ovat sen historian aikana asuneet monet kuninkaalliset. Ensimmäisen maailmansodan jälkeen sen käyttötarkoitus kuitenkin muuttui, kun siitä tuli väliaikaisesti kodittomien lasten asumapaikka. Myöhemmin linnan oltua vuosia tyhjillään kruununprinssi Kustaa Aadolf otti sen yhdessä puolisonsa Sibyllan kanssa käyttöön 1930-luvulla. Kuningas Kaarle XVI Kustaa ja hänen sisarensa "Hagan prinsessat" ovat syntyneet linnassa.


title: Hagan linna

text: Kustaa Aadolfin kuoltua vuonna 1947 hänen perheensä muutti linnasta Tukholman kuninkaalliseen linnaan.


title: Hagan linna

text: Vuonna 1966 kuningas Kustaa VI Aadolf siirrätytti linnan määräämisoikeuden Ruotsin hallitukselle, ja sen jälkeen linnaa on käytetty ulkomailta saapuvien korkea-arvoisten vieraiden majoitustilana.


title: Hagan linna

text: Keväällä 2009 Ruotsin valtio siirsi linnan jälleen kuninkaallisen perheen hallintaan, ja kruununprinsessa Victoria saa sen käyttöönsä aviopuolisonsa prinssi Danielin kanssa.


title: Apple Lisa

text: Apple Lisa on Apple Computerin suunnittelema mikrotietokone, joka julkaistiin tammikuussa 1983. Lisa sisälsi merkittävää tekniikkaa, kuten graafisen käyttöliittymän, hiiren, mahdollisuuden moniajoon ja virtuaalimuistin. Tietokonetta markkinoitiin yrityskäyttöön, mutta se ei saavuttanut toivottua kaupallista menestystä.


title: Apple Lisa

text: Lisa-projekti alkoi 30. heinäkuuta 1978 ja Apple sijoitti graafisen käyttöliittymän toteuttavan, yrityskäyttöön suunnitellun tietokoneen kehittämiseen 50 miljoonaa dollaria. Tietokoneen hinnaksi suunniteltiin 2000 dollaria ja sen tärkein käyttötarkoitus oli tekstinkäsittely , jonka vuoksi näytön tarkkuudeksi valittiin pystysuunnassa korkeita, suorakaiteen mallisia pikseleitä esittävä 760x360. Vuonna 1980 Applen Macintosh-tiimi esitteli 384x256 tarkkuudella toimivan Macintoshin prototyypin, jossa neliön muotoiset pikselit helpottivat graafisten sovellusten kehittämistä. Lisa-projekti jatkoi kuitenkin oman tekniikkansa kehittämistä ja 19. tammikuuta 1983 julkaistu, Assemblyllä ja Pascalilla ohjelmoitu Lisa ei pystynyt käyttämään myöhemmin julkaistulle Macintoshille suunniteltuja ohjelmia.


title: Apple Lisa

text: Projektin johtajaksi asetettiin Ken Rothmuller. Rothmuller totesi nopeasti, että ensimmäisessä markkinointisuunnitelmassa asetettu julkaisuaika vuonna 1981 oli mahdoton saavuttaa. Steve Jobs päätti siirtää Rothmullerin pois projektista ja määräsi tämän tilalle John Couchin. Kehitystyö oli hidasta ja vielä vuonna 1979 lopulliset päätökset laitteistoalustan kokoonpanosta olivat harkinnan alla. Jef Raskin ja Bill Atkinson, jotka työskentelivät Lisa-projektissa ehdottivat Jobsille vierailua Xeroxin laboratoriossa saadakseen Lisa-tiimille inspiraatiota uuden koneen suunnitteluun. Jobs neuvotteli sopimuksen Xeroxin kanssa, jonka mukaan Xerox sai 1 miljoonan dollarin arvoisen etuosto-oikeuden Applen vuonna 1981 myytäviin osakkeisiin kahdesta opastetusta vierailusta laboratorioissaan. Jobs ja muut näkivät vierailulla Xerox Alton hiirikäyttöisen graafisen käyttöliittymän.


title: Apple Lisa

text: Vierailut Xeroxin luona vaihtoivat Lisa-projektin suunnan Apple IIn laitteistopäivityksestä uudenlaisen ohjelmiston kehittämiseen. Projektin markkinointipäällikkö Trip Hawkins lisäsi Lisan tavoitteisiin graafisen käyttöliittymän, hiiren ja valmiuden lähiverkon käyttöön. Lisa-projektiin liittyi useita Xeroxin työntekijöitä ja kehitystyö eteni lupaavasti. Jobs oli erityisen innostunut helppokäyttöisen graafisen käyttöliittymän mahdollisuuksista ja kannusti projektia kiirehtimään. Lopulta Jobs yritti saada Applen toimitusjohtajan Mike Scottin nimittämään Jobsin Lisa-projektin johtajaksi, mutta Scott ei suostunut pyyntöön pitäen Couchia työhön paremmin soveltuvana. Jobs pettyi Scottin päätökseen ja hänen intonsa Lisaa kohtaan alkoi siirtyä Macintosh-projektin hyväksi.


title: Apple Lisa

text: Lisan prosessoriksi valittiin Motorola 68000 ja laitteistoprototyypit rakennettiin. Uuden käyttöjärjestelmän ja sovellusten kehittäminen pääsi vauhtiin. Käyttöjärjestelmän ensimmäinen käyttöliittymä oli nimeltään Filer, joka toimi käyttäjälle esitettävän kysymyssarjan avulla. Filerin saatua tarvittavat tiedot se suoritti toiminnon. Järjestelmä oli toimiva, mutta sen käyttämiseksi vaadittiin kokemusta ohjelman käytöstä. Keväällä 1982 Filer korvattiin järjestelmällä, jossa tiedostot esitettiin kuvakkeina näytöllä ja niille pystyi antamaan komentoja hiiren avulla.


title: Apple Lisa

text: Lisa-projektin kehittämä käyttöjärjestelmä sisälsi muutamia uusia keksintöjä. Graafisen käyttöliittymän ikkunat oli mahdollista vetää halutun kokoisiksi ja siirtää vapaasti näytöllä, myös toisten ikkunoiden päälle. Uutta olivat myös drag-and-drop -tyyppinen tiedostojen raahaaminen näytöllä ja ikkunavalikon toimintoihin yhdistettyjen näppäinoikoteiden käyttö. Projekti kehitti ohjelmallisesti toteutettua muistinhallintaa käyttäen muistiosoittimia, joiden kautta muistin fyysista sijaintia levyllä saattoi muuttaa dynaamisesti.


title: Apple Lisa

text: Ensimmäinen Lisa sisälsi 5 MHz Motorola 68000 -prosessorin, 1 Mt RAMia, kaksi 5¼" levykeasemaa, 12" harmaasävynäytön, hiiren ja näppäimistön sekä lisävarusteena hankittavan 5 Mt ulkoisen kiintolevyn. "Twiggy"-nimellä kutsuttu, kaksi lukupäätä sisältävä levykeasema käytti erikoisvalmisteisia 871K:n levykkeitä, jotka olivat avoimia kahdesta päästä. Levyasema osoittautui käytössä epäluotettavaksi ja 6500 myydyn Lisan jälkeen Apple korvasi kaksi levyasemaa yhdellä, 400K standardilevykkeitä käyttävällä 3½" Sonyn asemalla. Päivitetty tietokone sai nimen Lisa 2/5, jossa 5 viittasi 5 Mt:n kovalevyyn. Uuden mallin lisävarusteisiin kuului myös 10 Mt:n kiintolevy, jonka lisäämiseksi alkuperäisen Lisan I/O-kortista poistettiin rinnakkaisliitäntä. Jäljelle jäivät kaksi sarjaporttia ja liitäntä hiirtä varten.


title: Apple Lisa

text: Hiirtä, näppäimistöä ja kiintolevyä lukuun ottamatta Lisan osat olivat yksissä kuorissa. Laite oli 39 senttimetriä leveä, 47 cm korkea ja 35 cm syvä ja se painoi 22 kilogrammaa.


title: Apple Lisa

text: Lisa maksoi 9995 Yhdysvaltain dollaria, päivitys Lisa 2/5 -malliin oli Lisan omistajille ilmainen kesäkuuhun 1984, jonka jälkeen se maksoi 595 dollaria. Lisan päivittäminen Lisa 2/10 -malliin maksoi 2495 $ ja 512 Kt:n RAM-lisämuisti 1495 $.


title: Apple Lisa

text: Lisa OS -käyttöjärjestelmä käytti yhteistyömoniajoa ja virtuaalimuistia, joista varsinkin jälkimmäinen ominaisuus aiheutti tietokoneen ajoittaista hidastumista hitaan kovalevyn takia. Graafinen käyttöliittymä rakentui suorakaiteen muotoisista pikseleistä, jotka soveltuivat hyvin tekstinkäsittelyyn, mutta huonosti kuvien esittämiseen. Käyttöjärjestelmä koostui kahdesta osasta, joista Workshop oli ohjelmistokehitykseen suunniteltu tekstieditori ja Lisa Office System (myöhemmin tunnettu nimellä 7/7) seitsemän toimistosovelluksen paketti. Järjestelmän käyttäminen perustui dokumenttien käsittelyyn, jossa dokumentin avaaminen avasi sen käsittelyyn tarvittavan ohjelman. Uuden dokumentin luominen tapahtui luomalla käyttöjärjestelmässä uusi, oikean tyyppinen tiedosto, jota osoittamalla tyhjä dokumentti avautui oikeassa sovelluksessa. Apple otti käyttöön nykyisin tunnetun, sovelluskeskeisen käyttöliittymän vasta myöhemmin.


title: Apple Lisa

text: 1. tammikuuta 1985 Apple julkaisi Macintosh XL:n, joka oli Lisa 2/10 -laitteisto päivitettynä MacWorks XL -ohjelmalla. Päivitetyllä Lisalla saattoi ajaa Macintoshin ohjelmia.


title: Apple Lisa

text: Apple Lisan kaupallinen menestys ei vastannut Applen odotuksia. Apple oli kokenut vastaavanlaisen takaiskun Apple IIIn yhteydessä muutamaa vuotta aiemmin. Lisan potentiaaliset yritysasiakkaat valittelivat laitteen kovaa hintaa ja päätyivät usein valitsemaan IBM PCn, joka oli juuri aloittamassa voittokulkuaan. Uusista keksinnöistään ja suuresta, vakiovarusteena toimitettavasta 1 Mt käyttömuististaan huolimatta Lisaa pidettiin hitaana koneena. Apple Macintoshin julkaisu vuonna 1984 oli viimeinen isku Lisalle, sillä Macintosh sisälsi Lisan näyttävimmät ominaisuudet (graafisen käyttöliittymän ja hiiren), mutta maksoi huomattavasti vähemmän.


title: Apple Lisa

text: Viimeinen Macintosh XL valmistettiin 15. toukokuuta 1985 ja 1. elokuuta 1985 kaikkien Lisa-mallien myynti lopetettiin, noin 100 000 myydyn tietokoneen jälkeen. Sun Remarketing osti tuhansia myymättä jääneitä Lisa-koneita, päivitti niitä Macintoshin tekniikoilla ja myi eteenpäin.


title: Uziel Gal

text:
Uziel "Uzi" Gal (hepreaksi: עוזיאל "עוזי" גל), oikealta nimeltään Gotthard Glass (15. joulukuuta, 1923 – 7. syyskuuta , 2002) oli saksanjuutalainen asesuunnittelija, joka parhaiten tunnetaan Uzi-konepistoolin kehittäjänä.
Gal syntyi Weimarissa, Saksassa. Kansallissosialistien noustua Saksassa valtaan vuonna 1933 Gal muutti Englannin kautta Palestiinaan vuonna 1936. Vuonna 1943 Gal pidätettiin laittomasta aseen hallussapidosta ja tuomittiin kuuden vuoden vankeusrangaistukseen. Hänet vapautettiin vuonna 1946.


title: Uziel Gal

text: Gal aloitti konepistoolin suunnittelun vuonna 1948, pian Israelin itsenäistymisen jälkeen. Vuonna 1951 Uzi–konepistooli otettiin Israelin armeijan palveluskäyttöön. Gal ei halunnut että ase nimettäisiin hänen mukaansa, mutta hänen toiveensa jätettiin huomiotta. Vuonna 1958 Gal sai ensimmäisenä Israelin turvallisuuspalkinnon pääministeri David Ben-Gurionilta.


title: Uziel Gal

text: Vuonna 1975 Gal jäi eläkkeelle Israelin armeijasta ja muutti seuraavana vuonna Philadelphiaan, Pennsylvaniaan, että hänen tyttärensä Tamar saisi erikoishoitoa aivovammaansa.


title: Uziel Gal

text: Gal jatkoi asesuunnittelua Yhdysvalloissa kunnes kuoli syöpään vuonna 2002.


title: Maantie

text: Maantie tarkoittaa yleensä valtion eli "maan" ylläpitämää yleistä tietä, erotukseksi esimerkiksi kunnantiestä, kadusta tai yksityisestä tiestä. Teiden luokittelu ja samalla termin "maantie" merkitys tielainsäädännössä on vaihdellut eri aikoina.


title: Maantie

text: 1700-luvulta lähtien yleisiin teihin kuuluivat maantiet, kihlakunnantiet ja pitäjäntiet. Lisäksi oli kaupunkien teitä sekä yksityisiä ja yleisiä kyläteitä. 1800-luvulla yleisiä teitä olivat maantiet ja yleiset kylätiet, ja vuonna 1865 rinnalle luotiin uusi luokka kunnantiet.


title: Maantie

text: Historiallisesti maanteiden rakentaminen ja kunnossapito oli valtion määräämää, mutta pitkälti maanomistajien vastuulla. Tientekovelvollisuus oli heille veronluontoinen rasite, osa monimutkaista verotusjärjestelmää. Vuoden 1918 tielaki muutti tierasituksen periaatteellisen pohjan täysin: maanteiden pito siirtyi kokonaan valtion velvollisuudeksi.


title: Maantie

text: Vuoden 1927 tielaissa puolestaan yleiset tiet jaettiin maanteihin, kunnan teihin ja kyläteihin. Maanteiden ylläpito kuului valtiolle, kunnanteiden ylläpito kunnille ja kyläteiden ylläpito osakkaille (maanomistajille).


title: Maantie

text: Vuoden 1954 "laki yleisistä teistä" jakoi yleiset tiet "maanteihin" ja "paikallisteihin". "Tienpitäjä" eli tien rakentamisesta ja kunnossapidosta ensi kädessä vastaava taho oli molemmissa yleensä valtio, joskin paikallistiet voitiin määrätä myös kunnan pidettäviksi. Kustannuksista vastasi maantiellä valtio. Paikallisteiden kustannuksiin piti lain mukaan kunnan osallistua, joskin tämä velvollisuus myöhemmin poistettiin.


title: Maantie

text: Vuoden 2005 "maantielaki" poisti hallinnollisen jaon maanteihin ja paikallisteihin. Uudeksi yleiskäsitteeksi tuli maantie, joka on "sellainen tie, joka on luovutettu yleiseen liikenteeseen ja jonka ylläpitämisestä valtio huolehtii". Maantiet jaetaan liikenteellisen merkityksensä mukaan valtateihin, kantateihin, seututeihin ja yhdysteihin.


title: Maantie

text: Maantiellä voidaan tarkoittaa myös tienumeroinnin luokkaa. 1960-luvulla Suomessa numeroitiin maanteiksi tiet, jotka eivät olleet valtateitä tai kantateitä. Maantiet numeroitiin numeroalueelta 100-19999 tiepiireittäin. Kolminumeroiset maantiet olivat tärkeämpiä teitä, joilta erkanivat nelinumeroiset tiet. 1980-luvun lopulle perusperiaatteena oli muutamaa poikkeusta lukuun ottamatta, että nelinumeroiset maantiet numeroitiin sen kolminumeroisen maantien mukaan, jolta ne erkanivat tai jonka lähellä ne kulkivat, esim. maantie 113 oli isompi tie, jolta maantie 1131 erkani. Viisinumeroiset maantiet olivat muita maanteitä ja näiden numeroa ei merkitty maastoon. Aluksi maanteiden numerokylteissä oli valkoinen numero sinisellä taustalla.


title: Maantie

text: Vuoden 1996 tienumerointiuudistuksessa maantiet jaettiin kolminumeroisiin seututeihin , nelinumeroisiin yhdysteihin sekä viisinumeroisiin paikallisteihin. Tässä yhteydessä seututeiden numerokyltit muuttuivat valkopohjaisiksi ja siniset numerokyltit jäivät vain yhdysteille. Tämä helpotti eri tieluokkien erottamista toisistaan; aikaisemmin kaikkien teiden numerokyltit olivat sinisiä valtateiden punaisia kylttejä lukuun ottamatta.


title: Evolution

text: Evolution tai Novell Evolution (aik. Ximian Evolution) on henkilökohtainen tiedonhallintaohjelma GNOMElle. Siihen kuuluvat sähköposti, kalenteri, osoitekirja ja tehtäväluettelo. Evolution on kuulunut Gnomeen sen versiosta 2.8 eli syyskuusta 2004 alkaen. Evolutionin kehittämistä tukee pääasiassa Novell.


title: Evolution

text: Evolutionin käyttöliittymä ja käytettävyys ovat samanlaisia kuin Microsoft Outlookissa. Joitakin erottavia ominaisuuksia ovat tuki iCalendarille, saapuneiden viestien kokoteksti-indeksointi ja "Virtual Folders" -ominaisuus.


title: Gnumeric

text: Gnumeric on GPL-lisensoitu taulukkolaskentaohjelma, joka on osa Gnomea. Gnumeric on tarkoitettu Microsoft Excelin ilmaiseksi korvaajaksi. Gnumericin kehittämisen aloitti Miguel de Icaza, mutta nykyään sen pääkehittäjä on Jody Goldberg.


title: Pavel Suhoi

text: Pavel Osipovitš Suhoi (, , "Pavel Vosipavitš Suh’i") (22. heinäkuuta 1895 – 15. syyskuuta 1975) oli neuvostoliittolainen lentokonesuunnittelija.


title: Pavel Suhoi

text: Pavel Suhoi syntyi Vitebskin lähellä sijaitsevaan maalaiskylään Venäjällä (nykyistä Valko-Venäjää). Hän kävi Gomelin koulussa vuodesta 1905 vuoteen 1914. Vuonna 1915 hän meni Keisarilliseen Moskovan tekniseen kouluun (nykyinen Moskovan teknillinen valtionyliopisto). Pian tämän jälkeen hän joutui sotapalveluun, josta hänet vapautettiin vasta vuonna 1920 huonon terveyden vuoksi. Hän jatkoi opintojaan valmistuen insinööriksi vuonna 1925. Yksimoottorisen lentokoneen runkoa koskevan lopputyönsä hän teki Andrei Tupoleville.


title: Pavel Suhoi

text: Maaliskuussa 1925 Suhoi alkoi työskennellä TsAGIssa, jossa hän osallistui muun muassa TB-1- ja TB-3-pommikoneiden suunnitteluun. Vuonna 1932 hänestä tuli pääsuunnittelija eräälle TsAGIn osastolle. Vuonna 1938 hänet ylennettiin suunnittelutoimiston päälliköksi.


title: Pavel Suhoi

text: Syyskuussa 1939 Suhoi perusti oman suunnittelutoimiston, josta tuli OKB Suhoi. Se oli Harkovassa, josta Suhoi ei pitänyt. Hän halusi Moskovaan, jonne pääsikin vuonna 1940. 1942 hän huomasi, ettei hänellä ollut omaa tehdasta eikä siten mitään suunniteltavaakaan. Su-6-rynnäkkökone hävisi kilvan Iljušin Il-2:lle.


title: Pavel Suhoi

text: Suhoi pääsi valmistamaan lentokoneita vasta toisen maailmansodan jälkeen. Tuloksena olivat muun muassa Suhoi Su-17, Suhoi Su-24 ja Suhoi Su-27), jonka ensilentoa hän ei ehtinyt nähdä. Hän sai palkinnotkin vasta kuolemansa jälkeen.


title: Audacity (ohjelma)

text: Audacity on GPL-lisensoitu ja alustariippumaton ohjelma äänieditointiin. Audacity on ohjelmoitu C++-kielellä ja sen graafinen käyttöliittymä on toteutettu wxWidgetsillä.


title: Audacity (ohjelma)

text: Audacity on erittäin suosittu etenkin podcastien tekemisessä, johtuen sen laajasta saatavuudesta ja siitä, että se on ilmainen.


title: Audacity (ohjelma)

text: Joitakin Audacityn ominaisuuksia:


title: Melbourne Grand Prix Circuit

text: Melbourne Grand Prix Circuit on katurata Albert Parkin puistossa Melbournessa Australiassa.


title: Melbourne Grand Prix Circuit

text: Melbourne Grand Prix Circuit tunnetaan erityisesti Formula 1 -kauden avauskilpailun Australian GP:n pitopaikkana. Radan keskellä on Albert Park Lake -tekojärvi.


title: Melbourne Grand Prix Circuit

text: Radan pituus on 5,303 kilometriä. Formula 1 -kilpailussa ajetaan 58 kierrosta, tehden kilpailun kokonaispituudeksi 307,574 kilometriä.


title: Melbourne Grand Prix Circuit

text: Rata kulkee kokonaan yleisillä kaduilla ja teillä. Se on käytössä vain kisaviikonloppuisin, eikä pitoa ole kovinkaan paljon. Radalla on pari hyvää ohituspaikkaa pääsuoran, ja sitä seuraavan suoran lopussa. Radalla on useita pitkiä suoria, ja siellä saavutetaankin Formula 1 -sarjan radoista neljänneksi suurin keskinopeus.


title: Melbourne Grand Prix Circuit

text: Radalla on ajettu Formula 1 -sarjan Australian Grand Prix vuodesta 1996 alkaen. Rata on toiminut kausia 2006 ja 2010 lukuun ottamatta Formula 1 -kauden avauskilpailun pitopaikkana.


title: Hullu Haihattelija

text: Hullu Haihattelija (, esiintynyt Suomessa myös nimellä Ajattelija) on Marvel-kustantamon luoma superroisto, joka on erikoistunut robotiikkaan ja taidokkaasti toimiviin, äärimmilleen suunniteltuihin juoniin. Hahmon loivat Stan Lee ja Jack Kirby. Hullun Haihattelijan ensiesiintyminen oli "Fantastic Four" -lehden numerossa 15 (kesäkuu 1963). Haihattelijan oikeaa nimeä ei ole koskaan paljastettu.


title: Hullu Haihattelija

text: Hullun Haihattelijan ensiesiintyminen tapahtui Suomessa Ihmesarjan numerossa 26 (1968).


title: Hullu Haihattelija

text: Hullun Haihattelijan tarkka alkuperä ei ole tiedossa. Hän on kuitenkin monipuolinen rikollinen, jonka älykkyys ja kellon lailla toimivat suunnitelmat ja taktiikat tekevät hänestä pahan vastustajan kenelle tahansa. Kehittyneiden tietokoneidensa avustamana Haihattelija kykenee arvioimaan suunnitelmiensa kulkua pienimpäänkin yksityiskohtaan asti (josta tulee hänen tapansa hokea kellonaikoja taistelun kuluessa). Nimi Hullu Haihattelija on kuitenkin hänen vastustajiensa ja median keksintöä.


title: Hullu Haihattelija

text: Hullu Haihattelija aloitti rikollisen uransa päättämällä vallata New Yorkin. Hän kutsui koolle useita rikollisjärjestöjä ja valtasi Ihmenelosten asunnon Baxter Buildingin. Niin Haihattelija pääsi käsiksi Reed Richardsin muistiinpanoihin ja laitteisiin. Näiden tietojen perusteella Haihattelija rakensi ensimmäisen androidinsa. Haihattelija hävisi Ihmenelosille vaikka iski näitä vastaan Reed Richardsin omalla aseistuksella ja androideilla. Niin Haihattelija joutui ensimmäisen kerran vankilaan.


title: Hullu Haihattelija

text: Myöhemmin Haihattelija naamioitui tiedemieheksi nimeltään José Santini aikomuksenaan auttaa Möykkyä muuttumaan takaisin ihmiseksi. Haihattelija kuitenkin muokkasi prosessia Reed Richardsin tietämättä ja niin Möykky hyökkäsikin Ihmenelosten kimppuun. Ihmeneloset saivat kuitenkin Haihattelijan juonet kukistettua ja Möykyn raivon laannutettua.


title: Hullu Haihattelija

text: Haihattelija on tämän jälkeen iskenyt monia kertoja tuloksettomasti Ihmenelosten, Kostajien, Hämähäkkimiehen, Namorin ja Ryhmä-X:n kimppuun. Hän on yrittänyt valloittaa koko maailman Nukkemestarin avustuksella ja rikollisnero Munapään kanssa.


title: Hullu Haihattelija

text: Hullu Haihattelija on myös epäsuorasti vastuussa Visionin luomisesta. Hän nimittäin löysi Ihmissoihdun vanhan androidin ja yritti sen avulla loata Ihmenelosten Liekin maineen. Epäonnistuttuaan hän luovutti androidin ruumiin Ultronille, joka kokosi siitä Visionin.


title: Hullu Haihattelija

text: Hullulla Haihattelijalla ei ole varsinaisia supervoimia, vaan hänen järkensä toimii hänen suurimpana voimanaan. Hänellä on laaja tietomäärä mekaniikasta ja hänen aivonsa ovat niin sopeutuneet korkeamman matematiikan laskemiseen, että Haihattelija voi laskea päässään uskomattomia laskutoimituksia – suurilukuisia neliöjuuria, analyyttista geometriaa, vektoriyhtälöitä, Boolen logiikkaa, todennäköisyyksiä ja tilastoja, differentaali- ja integraalilaskentaa jne.


title: Hullu Haihattelija

text: Hänellä on eideettinen muisti, joten Haihattelija kykenee muistamaan 99,99 % kaikesta näkemästään, kuulemastaan ja lukemastaan. Haihattelijan aivot ovat siis kuin orgaaninen tietokone. Käsittelemällä säilömäänsä tietoa Haihattelija kykenee arvioimaan todennäköisyyksiä kahden desimaalin tarkkuudella. Ainoa ongelma ovat muuttuvat tekijät, joita Haihattelija ei kykene luonnollisestikaan ottamaan huomioon laskelmissaan.


title: Hullu Haihattelija

text: Haihattelija ei kuitenkaan kykene keksimään mitään merkittävää, kuten esimerkiksi Reed Richards kykenee. Hän voi vain käyttää ja muokata muiden keksimiä asioita. Haihattelijan erikoisalaa ovat tietokoneet (ala jossa hänellä ei ole veroistaan Marvel-universumissa) ja robotiikka. Hän ei kuitemian ole kehittänyt mitään merkittävää kummallakaan alalla.


title: Hullu Haihattelija

text:
Haihattelija käyttää useita eri tietokoneita keräämään ja varastoimaan informaatiota hänelle. Koneet myös varmistavat hänen laskelmansa jotta mahdolliset virheet saataisiin eliminoitua.
Koska Haihattelija ei mielellään taistele vastustajiensa kanssa fyysisesti, hän harvoin kantaa aseistusta mukanaan. Hänen vakioaseensa onkin monokkelimainen hypnolinssi, joka kykenee hypnotisoimaan sitä tuijottavat ihmiset. Haihattelija käyttääkin mielellään kehittyneitä androidejaan hoitamaan likaisen työn hänen puolestaan. Hänen suurin saavutuksensa on Androidi*, 4,5 metriä pitkä olento, joka kykenee jäljittelemään supersankarien supervoimia. Haihattelija on myös luonut Quasimodo-nimisen ("Quasi-Motivational Destruct Organ") androidin, androidikopioita Ihmenelosista ja maailmanhistorian suurimmista älyköistä, supervoimakkaita androidisalamurhaajia ja palveluandroideja hänen omien tarpeidensa tyydyttämiseksi.


title: Hullu Haihattelija

text: Nykyään Hullu Haihattelija on kirurgisesti asentanut itseensä korkeataajuuksisen lähettimen, jolla hän kykenee ohjailemaan laboratorioidensa toimintoja mentaalisesti – jopa vankilasta käsin. Haihattelija kykenee lähettimellä siirtämään ajatuksensa androideihinsa joten vankilat eivät häntä kauan pidättele. Hänellähän on sitä paitsi täydellinen alibi – hänen ruumiinsa on vankilassa.


title: Hullu Haihattelija

text: Haihattelijalla on yleensä kolme eri päämäärää hänen suorittaessaan rikoksia: tiedon kartuttaminen, rahallisen omaisuuden kerääminen ja kosto Ihmenelosille. Vaikka hän onkin julma ja laskelmoiva rikollinen, on silti rajoja, joita Haihattelija ei ylitä.


title: Hullu Haihattelija

text: Liityttyään erään kerran Velhon kanssa yhteen kaksikko kidnappasi Franklin Richardsin. Velho kuitenkin halusi suorittaa Franklinilla kuolemaan johtavia kokeita, johon Haihattelija ei suostunut. Lopulta Haihattelija auttoikin Franklinin kummisetää Möykkyä löytämään Velhon piilopaikan.


title: Hullu Haihattelija

text: Ultimate Marvel-sarjassa Baxter Buildingissa Reed Richardsin kanssa opiskellut tyttö nimeltään Rhona Burchill osoitti psykoottisia taipumuksia ja erotettiin opinahjosta. Raivostuneena Burchill meni kotiinsa ja kehitti seerumin, joka tehosti suunnattomasti hänen ajattelukapasiteettiaan. Huomattuaan tarvitsevansa lisää aivokapasiteettia, Burchill suoritti rujon aivoleikkauksen veljelleen ja lisäsi tämän aivojaan omiinsa. Myöhemmin Burchill hyökkäsi Ihmenelosten kimppuun, mutta hävisi taistelun.*"Androidi on Lauri "Mail-Man" Narisen suomennos alkuperäisestä "Awesome Android" -nimestä. Suomennos esiintyi Marvel Sagan numerossa 9 ja Marvel-minijulisteiden osassa 1."


title: Entebben kansainvälinen lentoasema

text: Entebben kansainvälinen lentoasema (IATA: EBB, ICAO: HUEN) on kansainvälinen lentoasema Ugandassa. Se sijaitsee Entebben kaupungissa, 35 kilometrin päässä Kampalasta. Lentokentän terminaalirakennus avattiin virallisesti vuonna 1952.